text:
> Skrá og klokkutíðir fyri Knørraloppuna Knørraloppan er helst longu nú ársins størsta barnatiltak við hópin av nýggjum og populerum upplivingum. Her vera loppuhandlar, har børnini sleppa at vera sínir egnu handilsmenn, tey fara at spæla í kappróðrarbátum, stuttleika sær við dansispølum, og sjálvandi fáa tey eisini vitjan av gyklarum og øðrum fittum figurum. Atgongumerkir fáast við [...]
Posted in tiltak, tíðindi |
Róðrarfelagið Knørrur hevur aðalfund í Tollbúðini, leygardagin tann 13. februar klokkan 16. Skrá sambært viðtøkum felagsins. Uppskot frá limum til atkvøðugreiðslu skulu vera nevndini í hendi í seinasta lagi leygardagin, 6. februar. Sendið til teldupostadressu felagsins, rk@rk.fo. Nevndin
Tað er eftirhondini alt ov langt síðan, tú hevur fingið ein ordiligan svingom! Nú fært tú hann aftur leygarkvøldið, 28. januar, tá ið Knørradansur verður í høllini á Hálsi í Havn. Orkestrini Twilight, Four Men og Anfinn & Co fara at spæla, og høllin verður sum altíð hugnalig, har pláss eisini verður at seta seg [...]
Posted in tiltak, tíðindi |
Eftir at hava havt ábyrgdina av heimasíðuni hjá RK, síðan hon sá dagsins ljós í 2006, gevst undirritaði nú sum vertur á síðuni. Hesa tíðina hava tríggjar ymiskar síður verið, og tað hevur verið stuttligt at skapt og ment tilfar til teirra. Tilfar, sum hevur lýst felagið søguliga og nútíðarliga við myndum og tekstum, og [...]
Fyrireikararnir av 30 ára føðingardagsveitslu felagsins boða frá, at freistin at tekna seg til veitsluna er longd til sunnukvøldið 1. februar á midnátt. Næstan hundrað fólk hava longu teknað til. Brúka nýggja kjansin og kom tú eisini við á megnarveitsluna. Tað gert tú við at flyta 250 kr. á kontu nr. 6460 365.183.7 í BankNordik [...]
Leygardagin, 14. februar klokkan 17, verður tunnusláttur fyri knørrabørnum í neystinum (Evensen). Vaflur og kakao vera at fáa. Klokkan 20 sláa tey vaksnu. Vælkomin, stór og smá, nevndin í Róðrarfelagnum Knørri
31. januar sleppa vit ordiliga at dansa jólini av okkum, tá ið Hallur Joensen og bólkurin Four Menh úr Fuglafirði fara at geva okkum eitt ógloymandi kvøld í ítróttarhøllini á Hálsi í Havn. Hallur, sum er eitt must til stemning og country, gleðir seg at fara á pallin og fer sjálvandi at tendra hjørtuni hetta [...]
Leygarkvøldið, 28. februar 2015, heldur Róðrarfelagið Knørrur 30 ára føðingardagsveitslu fyri øllum rógvarum og knørravinum, sum hava myndað felagið tey tríati árini síðan stovnanina. Veitslan verður hildin í Evensens pakkhúsi við knørramanér. Tað vil siga eitt frálíkt kvøld við sangi, reypi og røðum saman við teimum, sum eru pulsurin í felagnum í dag, og ikki [...]
Róðrarfelagið Knørrur er føroyameistari í Ódnartaki 2014. Kappingin hevur verið avgreidd gjøgnum trý vikuskifti, og í dag var sjálvur endabresturin, har bátarnir skuldu avgera kappingina sínámillum, og samanlagdi føroyameistarin skuldu finnast. Kappingin hevur verið sera spennandi, men tá seinasta tak var tikið, stóðu vit sum vinnarar og kundu fara av stað við stóra ferðasteypinum og gravera [...]
Róðrarfelagið Knørrur hevði aðalfund í farnu viku. Nývalda nevndin hevur nú skipað seg, og Terji Reidarson Jacobsen er vorðin nýggi formaður í felagnum. Petur í Gong er næstformaður, Elsa Klein Olsen kassameistari, Maybritt við Strond skrivari, og nevndarlimur er Rúni Joensen. Stungið er longu út í kortið. Størsta málið verður at markera 30 ára føðingardagin [...]


c: text/html

text:
Frásøgn frá 7. fundi um rúsevnisstøðuna í Føroyum 23. oktober 2012
Samanumtikið tykist tað sum, at narkotika innflutningurin er vorðin meira professionelt skipaður, mettur útfrá innflutningshættunum og slagi av kurérum. Innflutningstølini eru eitt sindur hækkað í ár í mun til undanfarin ár, hvat hasji viðvíkur, og so er talið av hasjplantum, sum funnar eru í landinum, stórliga vaksið. Løgregla og tollvald mettu, at tann orka, sum verður sett av til narkotikafyribyrging hjá teimum, er á góðari leið, tá sammett verður við onnur umráði, sum eisini eru álvarslig fyri samfelagið.
Heinta fundarfrásøgn í PDF-fílu.
Frásøgn frá 7. fundi um rúsevnisstøðuna í Føroyum.pd

robotstxt: allowed

filter: keep


text:
Har, sum lundin býr, eitur tað lundaland. Lundi grevur sær holu í bakkan. Holan er 1 metur long, og innast inni ger lundin sær reiður, har hann verpur eitt egg.
Í holuni er lundin væl vardur fyri øllum fíggindum uttan rottuni, sum rænir bæði egg og ungar.
Sildberi
Lundi við fiski í nevinum kallast sildberi. Vanliga bera lundar 10-15 nebbasildir í nevinum í senn. Í Noregi er ein lundi fangaður, sum hevði 80 smáar lodnur og 2 nebbasildir í nevinum, og tað er met.
Veiða
Fuglaveiða hevur í øldir havt stóran týdning fyri føroyingar. Í dag er ikki so.
Fyrr var tað mest lundi og lomvigi, sum varð veiddur. Nú verður mest veitt av havhesti, okkara vanligasta sjófugli.
Um vit veiða ov nógvan fugl, kann stovnurin koma í vanda. Tí er ein lóg um fuglaveiðu. Til dømis er als ikki loyvt at veiða æðu, og álka kann bert skjótast frá 1. oktober til 20. januar.
Lundi
- Longd: 28-34 cm
- Vekt: 320-480 g
- Flog: 50-60 cm
- Egg: 1


text:
Størsta avbjóðingin fyri trivnaðin í Klaksvík í løtuni eru væntandi bústaðarmøguleikar. Vit fegnast um fólkavøksturin og ynskja okkum altíð, at fleiri skulu velja Klaksvík sum heimstað, men hetta kunnu vit ikki vænta, um leitanin eftir bústaði er sum eftir einum húki á bládýpi. Serliga eru tað ung pør, ungar familjur, støk og stakar uppihaldarar, sum hava ringt við at finna bústaðir til sømiligir prísir. Samstundis eru tað tey ungu, sum í framtíðini skulu bera samfelagið víðari, og tí er tað altavgerandi, at vit fáa tey at støðast her sum skjótast.
Sum valevni til Klaksvíkar býráð seti eg borgaran fremst. Vit skulu hava betri og fjølbroyttari bústaðarmøguleikar, soleiðis at øll tey, ið ynskja at flyta til Klaksvíkar, skulu hava møguleika fyri tí. Nakrar av teimum íbúðunum, sum eru komnar hesa býráðssetuna, eru tær vardu íbúðirnar á Kráarbrekku. Tær vórðu klárar uppá bert 10 mánaðar og verða nú leigaðar út fyri sømiligan prís. Tá ið tørvurin í løtuni er so stórur, at fleiri familjur eru húsvillar og leita av øllum alvi eftir íbúð, so tykist tað upplagt fyri mær, at vit eiga at lata fleiri íbúðir byggja, sum eru líka skjótar og góðar sum tær á Kráarbrekku, og hesum vil eg virka fyri, verði eg vald til Klaksvíkar býráð.
Menniskju eru størsta tilfeingið, sum vit eiga í samfelagnum, og tí eigur kommunan eisini at gera íløgur í borgararnar í kommununi og teirra trivnað. Vinna og framburður eru sjálvsagdir partar av einum samfelag í menning, men uttan menniskjaligan trivnað er heldur eingin at reka og njóta ágóðan av sterku vinnuni, sum vit hava í Klaksvík.
Beinta Klakstein,
valevni fyri Sjálvstýri til Klaksvíkar býráð


text:
Gøtu Fornminnissavn
Gøtu Fornminnisfelag varð av fyrstani tíð stovnað hin 16 desember 1969, og er endamálið hjá felagnum at varveita fornminni og vekja áhuga fyri hesum.
Í 1995 varð avgjørt at søkja um at koma undir bygdasavnslógina. Til hetta kravdist, at nýtt felag varð stovnað, ið skuldi hava dagliga raksturin. Hetta hevði við sær at Gøtu Fornminnissavn varð stovnað tann 6. august 1995. Felagið fekk góðkenning 16. oktober 1996.
Virksemi hjá felagnum hevur serliga verið at vísa ferðafólki runt í Blásastovu, hoyggjhúsinum, ið hoyrir til Blásastovu, Glyvrahanusarhúsi og kirkjuni.
Savnið hevur opið frá 15. mai til 15. september.
Mánadagar, týsdagar, leygardagar og sunnudagar kl. 14:00-16:00.
Í juli mánaða, verður savnið opið hvønn dag, kl. 10:00-16:00, við rundvísingum kl. 14:00 og 15:00. Tó undantikið sunnudagar, tá savnið er opið kl. 14:00-16:00.
Kostnaður fyri at vitja savnið er 50 kr. pr. høvd.
Rundvísingar kosta 75 kr. pr. høvd.
Annars er savnið opið eftir avtalu. Vinarliga ring til til Árant Hansen, á tlf. +298 22 27 17.
Sí meira her.


text:
Make me up
30. Januar 2013 - Anny
Eg havi aldrin áður haft stóran hug at brúka nógvar pengar uppá sminku. Ei heldur havi eg nógv skil fyri tí, eg smekkið tað nemmasta á. Men so ein dagin, hugsaði eg, um tað verðuliga skal verða, so skal tað verða gott. Clinique er gott, nei bíða meira enn bara gott, tað er veldugt. Tað fer ongan veg, situr á ein heilan dag. Mín fasta rutina, er bert eitt sindur av concealer undir eyguni og støð har tað er brúk fyri tí, eygnabrýdnar tekni eg eitt sindur upp so tær gerast meira markantar ( men alt við máta sjálvnadi ), so er tað eygnavippurnar sum eiga tørn, tær boyggi eg við einum eygnavippuboyggjarna, og greiði tær líka ígjøgnum við mínum Nielens Jord eygnavippubust. Her verður onkin maskara brúk, um tað verðuliga stendur á so gevi eg tað sjálvandi eitt lítið skup, men til gerandisdagar sigi eg KEEP IT NATURAL. Eg pissi eitt sindur á mítt principp tá ið eg sigi keep it natural, eg elski at lita varranar bordeaux, tað er alt eg dugi, míni make up kynstur eru ikki í hópatalið.
Posted by Fjøllini Dansa at 00:26
Labels: Anný
Subscribe to: Post Comments (Atom)


text:
1.921 sjófólk í Vesturafrika og 545 sjófólk í Eysturafrika vórðu í 2016 fyri sjórænaraálopum, sum samanlagt kostaðu reiðaríunum uml. 16.5 miljardir krónur. Hetta kemur fram í ársfrágreiðing frá felagsskapinum Oceans Beyond Piracy, sum varð almannakunngjørd í London mikudagin.
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er ikki støddin, men vøksturin, ið telur"
Einstein


text:
Skrivlig próvtøka 2018 9. flokkarnir
Til næmingin
Møt í seinasta lagi 15. min. fyri ásettu tíðina.
Kemur tú ov seint, vent tær til skrivstovuna tlf 302510.
Hav telduna við (um hon ikki longu er sett upp í próvtøkuhølinum)
Fartelefonir skulu sløkkjast og leggjast á borðið, sum vaktirnar vísa á.
Netið er opið undir próvtøkuni, og allir hjálparmiðlar eru loyvdir. Hetta merkir, at tú kanst leita tær vitan á alnetinum og kanst hava lærubøkur, gamlar uppgávur, frymlar og annað tilfar við til próvtøkuna.
Í fimisrokning hevur tú ikki loyvi at brúka nakað slag av lummaroknara, men annars allar hjálparmiðlar, sum eru nevndir omanfyri.
Greiðslurokning verður skrivað á pappír og tekningar og geometriskar konstruktiónir kunnu gerast við blýanti – Minst til vælútgjørt pennahús, lummaroknara og gulu handbókina.
Tú hevur loyvi at samskifta við vaktirnar í próvtøkuhølinum. Einki annað samskifti er loyvt – hvørki á netinum ella við næmingar í próvtøkuhølinum.
Ver sitandi alla tíðina, meðan próvtøkan er.
Bið vaktina um loyvi, um tú skalt út.
Hav fyrilit og hugsa um ikki at órógva hini.
Hóast internetið er loyvdur hjálparmiðil, so er týdningarmikið at minnast til, at tú skalt gera tína egnu uppgávu. Tað vil siga, at tað er ikki loyvt at kopiera uppgávur av netinum. Sjálvandi kanst tú fáa hugskot og íblástur av netinum, og tú kanst eisini endurgeva tekst, um tú vísir til kelduna.
Næmingur, ið ikki fylgir reglunum, kann verða burturvístur frá próvtøkuni.
Sah2018


text:
GRINDAHVALURIN
”Hygg, blásturin!”
Tú ert á sjónum ella tætt við sjóvarmálan og hyggir eftir einum hvørjum, ið brýtur vatnskorpuna. Tað er ókyrt, og ringt er at síggja annað enn aldur, íð hvítta. Brádliga sært tú okkurt hvítt bróta frá, eitt hvítt sprutt. Er hetta blástur frá einum grindahvali?
Hvør einasti andadráttur teirra er ein tilætlað gerð. Hvalurin kemur upp at anda hvørjar 15-20 minuttir, og við hvørjum andadrátti er blástur. Blástrið er ovast á kúluni á grindahvali.
Hyggur tú nærri, sært tú ein svart ”skepilsi” flóta í vatnskorpuni. Óivað eru fleiri. Sært tú, grindahvalur er sera sosialur og heldur saman í bólkum. Tað, ið tú sært, er stóra hornið og ovari partur av bakinum. Hornið er nakað longri frammi enn miðskeiðis á hvalinum og er sterkt, tjúkt og bent afturá.
Grindahvalur er mest virkin eftir sólsetur og um náttina, tá ið yndismatur teirra, høgguslokkurin, eisini er mest virkin. Grindahvalur kavar djúpt og er frábera dugnaligt veiðudjór við førleikum, ið eru meinlíkir teimum hjá gepardi – nógvur vági/nógv úrtøka við skiftandi og tíðum høgari ferð. Um dagin kavar grindahvalurin ikki djúpt, hvílir seg fyri tað mesta, minglar í bólkinum ella ferðast spakuliga. Hesar eru orsøkirnar, ið gera, at tað er so lætt at hitta grindahval.
Forvitni er eitt eyðkenni hjá grindahvali. Ert tú heppin, so sært tú hann stinga høvdið upp úr sjónum. Hesin atburður kallast lúringarlop (spyhopping). Tú sært andlitið og fært kanska eisini eygnasamband! Teir gera hetta fyri at hyggja seg um, tí teir vilja vita hvat, ið fyriferst rundan um teir. Hvat var hatta, ið larmaði? Hvør hyggur at okkum? Er nakar vandi á ferð?
Grindahvalur heldur nærum alla ævi sína til kring oyggjar ella nær landi. Tá ið sjaskut er í veðrinum um veturin, kroka nógvir bólkar undir Føroyum, har høgguslokkur er í hópatali, og teir kunnu uppala næsta ættarliðið.
Um tú er SERA heppin, koma hvalir upp undan fyri nøsini á tær og sprutta við sveivinum. Teir eru frábærir brimríðarar og elska at ferðast í bógbylgjuni ella kjalarvørrinum á bátum, har teir fáa nógva ferð á seg. Grindahvalurin dugir at hava tað stuttligt!
Høvdu slíkar vitjanir verið møguligar í Føroyum, um umstøðurnar vóru øðrvísi?
VIÐ VATNSKORPUNA
Blástrið
Meðan vit menniskju anda uttan at geva okkum far um tað, er hvør andadráttur hjá einum hvali eitt tilvitað val. Grindahvalir koma upp til vatnskorpuna hvørjar 15-20 minuttir at anda. Tað, sum vit ofta síggja og hoyra, er, tá ið ein hvalur andar út.
Onkrir hvalir blása hart, serliga táknahvalir. Til samanberingar er blástrið hjá grindahvalinum ikki líka ógvusligt. Teir hava eitt blástur (táknahvalir hava tvey), sum situr á kúluni.
Lúringarlop
Onkuntíð síggja vit grindahvalir venda sær loddrætt og stinga høvdið undan vatnskorpuni. Hetta nevnist lúringarlop (spyhopping). Hetta ger hvalurin fyri at síggja betri tað, sum fyriferst uppi yvir vatnskorpuni. Um teir hava varhugan av, at vandi er á ferð, ella um teir bara eru forvitnir, brúka teir sveivið at halda sær sjálvum loddrøttum uppi, ofta í fleiri minuttir í senn.
Um tú sært ein grindahval hoppa á henda hátt, liggur sera væl fyri at fáa eyga á andlitið og ovara partin av kroppinum við akkerskapta búkblettinum og tveimum bøkslum.
© Jochen Zaeschmar/Ecocruz
Brestur
Við sveivinum kunnu grindahvalir gera hvøllar brestir niður á vatnskorpuna, so tað spruttar í allar ættir. Hetta kann merkja, at hvalurin sendir tekin til aðrar hvalir undir vatnskorpuni, ella at hann vil vísa avbjóðandi atferð yvirfyri øðrum hvalabólkum. Eisini kunnu grindahvalir bresta í berum stuttleika.
Brýtur
Grindahvalur brýtur (breaching) onkuntíð. Tað vil siga, at hann ger eitt lop upp um vatnskorpuna og letur seg detta flatan niður í sjógvin. Vit vita ikki við vissu, hví hvalir og delfinir bróta á henda hátt, men teir síggja út til at stuttleika sær.
Hinvegin kann hetta fyri grindahvalin eisini vera ein ávaring til hinar hvalirnar í bólkinum um, at vandi er á ferð, eitt tekin um yvirræði í sambandi við making, ella ein háttur at sleppa av við matrestir, til dømis trevsu av høgguslokki. Sama hvør orsøkin er, er tað ein stór uppliving at síggja hval bróta.© Baldur Thorvaldssson
Ríða á aldunum
Grindahvalir eru frálíkir surfarar og dáma væl at svimja í kjalarvørrinum á báti og á henda hátt fáa heilt nógva ferð. Onkuntíð bróta teir undan vatnskorpuni og gera kynstur ella arga fólk umborð á bátinum við at sprutta upp í bátin. Grindahvalir eru tó róligir og reypa ikki líka nógv sum til dømis springarar, men teir eru ikki minni forvitnir og spælisjúkir.
ÚTSJÓND
© Jón Baldur Hlíðberg/Fauna.is
Grindahvalir eru svartir á liti við farra av gráum og brúnum. Teir hava ein ljósari gráan, akkerformaðan blett á búkinum og bringuni, sum røkkur niður til kynsgøgnini. Aftanfyri hornið hava teir ein gráan saðilblett, og nakrir hvalir hava eina skákstriku aftanfyri eyguni.
Kroppurin er stórur og treystur, høvdið eitur kúla og er størst og runt, og sveivið er langt. Kalldýrið er vanliga størri enn kvenndýrið. Hann kann blíva upp til 6,7 metrar langur og viga upp í 2,3 tons. Kvenndýrið kann blíva upp til 5,7 metrar lang og viga upp til 1,3 tons. Kalldýrið hevur størri og tjúkkri horn og størri og meira kúlulíknandi høvd.
Hornið á grindahvali situr aftarlaga á rygginum. Tað er tjúkt og bugar vanliga aftureftir. Grindahvalur hevur lutfalsliga stórt horn, sum lættliga kennist aftur á sjónum. Bøkslini eru long, kløn og spísk.
Hvørt kjálkabein hevur 8-13 pør av spískum og hvøssum tonnum, sum hvalurin brúkar at fanga og halda fast í fongi.
Nýføddur grindahvalur er 1,6 til 2 metrar langur og vigar umleið 100 kg.
Tað finnast tvey ymisk sløg av grindahvali: Globicephala melas, sum livir í tempraðum og subarktiskum sjógvi, og Globicephala macrorhynchus, sum livir í heitum, tempraðum og tropiskum sjógvi. Fyrstnevndi, sum vit hava í Føroyum, hevur longri bøksl, og verður tí nevndur lang bøkslaður grindahvalur, meðan hin verður nevndur stutt bøkslaður grindahvalur. Tað skal tó nevnast, at á sjónum er tað næstan ómøguligt at kenna sløgini at.
LÍVSSØGA
Eins og menniskju leggja grindahvalir ein hvølp í senn, men tvíburðar eru ikki heilt óvanligir. Tað ganga umleið trý til fimm ár millum hvørja ferð grindakvenndýrið leggur. Á norðaru hálvkúlu koma nýggir hvølpar oftast um várið og um summarið.
Mamma og hvølpur eru ikki einsamøll, hóast pápin ikki luttekur í uppalingini av unga hvalinum. Grindahvalir liva í bólkum uppá nakrar fáar hvalir upp í nógvar hundrað, onkuntíð upp í túsund hvalir, og mamman verður stuðlað av øðrum hvalum í bólkinum.
Hvølpurin fær mjólk og verður fjálgaður um, inntil hann er yvir tvey ár. Mamman gevur mjólk við at spræna mjólk úr mjólkakertlunum í kjaftin á hvølpinum. Tveir kertlar eru at finna nær kynsgøgnunum, har hvølpurin eisini byrjaði sítt lív við sveivinum fyrst úti. Mjólkin er so feit og tjúkk, at hon ikki blandast lætt við salta sjógvin. Mjólkin er fýra ferðir feitari enn móðurmjólk hjá menniskjum.
Bandið millum mammu og hvølp er sera sterkt, og hvølpurin heldur seg til mammuna í fleiri ár. Serliga er bandið millum mammu og son sterkt. Synir eru ofta saman við sínum upprunaliga bólki alt lívið, uttan tá ið teir fara frá bólkinum fyribils at makast.
Kalldýrini blóma seint og eru kynsliga búnir um 12 ára aldur. Kvenndýrini eru hinvegin bara 7 ár, tá ið tey eru kynsliga búgvin og klár at makast. Grindahvalir halda seg ikki til sama maka í meir enn nakrar mánaðir í senn.
Kvenndýrið kann liva upp til umleið 60 ár, meðan kalldýrið livir í umleið 35-45 ár.
UTTAN MØRK
Men grindahvalir hoyra ikki til nakað ávíst land. Teir eru eitt ferðandi djóraslag, sum sjáldan verður verðandi í sama stað alt árið. Hvalir, sum vitja Føroyar, brúka nógva tíð í djúpum sjógvi beint uttanfyri landgrunnin. Teimum dáma væl høgguslokk, og tað er ivaleyst orsøkin til, at teir áhaldandi ferðast úr einum stað í annað.
Lang bøkslaður grindahvalur, sum er tað slagi av grindahvali, vit síggja í Føroyum, livir í tempraðum og subarktiskum sjógvi, meðan næstringar teirra, teir stutt bøkslaðu, liva í heitum tempraðum og tropiskum sjógvi. Bæði sløgini eru oftast at finna á opnum havi, men nærkast eisini ofta strandaøkjum.
Summastaðni finnast støðubólkar av grindahvali. Til dømis lang bøkslaður grindahvalur nærindis Tenerife, Azorunum og Hawaii, og stutt bøkslaður grindahvalur við Gibraltar og í Vesturmiðalhavi. Grindahvalir høvdu møguliga eisini blivið støðugir í Føroyum, um teir ikki vórðu veiddir.
Tað ber serliga væl til at síggja lang bøkslaðan grindahval í Miðalhavinum, við Nova Scotia í Kanada, og í Írlandi, Hetlandi, Noregi og Íslandi.
Stutt bøkslaður grindahvalur sæst ofta í Karibiska havinum, Meksikoflógvanum og við oyggjarnar í Vesturafrika.
© WDC
STOVNURIN
Seinastu tølini á lang bøkslaðum grindahvalum eru frá kanningum í 1987 og 1989. Tá varð mett, at umleið 750.000 grindahvalir eru í mið- og landnyrðings Norðuratlantshavi. Nógv er hent síðani 80’ini, og tí er helst stórur tørvur á dagførdum upplýsingum um talið á grindahvalum.
Seinastu tølini á stutt bøkslaðum grindahvali benda á, at hetta hvalaslag finst í stórum tali í ávísum økjum og verður eisini mett at hava ment seg í Eysturkyrrahavi gjøgnum 90’ini. Men eisini her er tað óvist, hvussu nógvir hvalir finnast í heiminum tilsamans.
At telja hval er ikki nøkur løtt uppgáva, tí teir brúka so nógva tíð undir vatni. Granskarar gera metingar við eygleiðingarkanningum, har hvør eygleiðing verður skrásett og har mett verður um fjarstøðuna millum hval og skip. Ein granskari kann síðani brúka støddfrøði at meta um talið á hvalum í einum ávísum øki.


text:
Ludwig van Beethoven
Ludwig van Beethoven (doyptur 17. desember 1770, deyður 26. mars 1827) var ein týskur komponistur og pianistur. Hann er ein av teimum mest týðandi týsku tónasmiðjunum og tann tónasmiðurin, ið hevur havt størstu ávirkan á menningina av týskum kompositiónstónleiki eftir 1800. Hansara best kendu komposisjónir eru nýggju symfoniir, fimm klaverkonsertir, 32 klaversonatir og 16 strúkikvartettir. Harumframt komponeraði hann kamartónleik, kórverk og sangir.
Beethoven varð føddur i Bonn, sum var høvuðsstaður í Kurfúrstadøminum Köln í tí Týsk-rómverska Ríkinum. Beethoven vísti at hann hevði góðar tónleikagávur longu sum smádrongur og fekk undirvísing av pápa sínum, Johann van Beethoven, og av Christian Gottlob Neefe. Hann búði tey fyrstu 22 árini í Bonn, síðan flutti hann til Wien, har hann byrjaði tónleikastudiir hjá Joseph Haydn. Í Wien uppnáddi hann skjótt at fáa viðurkenning sum opnåede klavervirtuos. Hann búði í Wien til sín deyða. Umleið ár 1800 versnaði hoyrn hansara, og tey seinastu tíggju árini av lívinum var hann nærum heilt deyvur. Hann gavst við at stjórna orkestrum og við at geva almennar konsertir, men bleiv tó við at komponera tónleik, nógv av hansara best umtóktu verkum eru frá hesi tíðini.
Verk[rætta | rætta wikitekst]
Meðan verk Beethovens frá hansara ungdómstíð hoyra til wienklassicismuna og hava felagstrekk við verkini hjá Mozarts og Haydn, so kunnu hansara seinnu verk sigast at vera ein yvirgangur millum wienklassicismuna og romantikkin. Hansara yvirlit yvir verk inniheldur eitt nýggju symfoniir, fleiri orkesturuvertyrir, 5 pianokonsertir, 1 violinkonsert, 32 pianosonatir, 10 violinisonatir, fleiri kamartónleikaverk (eitt nú 16 strúkikvartettir, pianotrioir og operaina Fidelio.
Størsti týdningur Beethovens liggur í hansara symfonisku verkum, sum longu í Eroica'ini umdefinerar tónleikaformin, læt upp fyri ríkari instrumentering og fyri tað tíðarskeiðið, ógvusliga dynamikkin, harumframt stakk hansara tónleikur út í kortið hvønn veg ið komandi ættarlið út skuldu fara í framtíðar symfonium. Hareftir noyddust øll symfonisk verk finna seg í at verða samanborin við verk Beethovens:
- Symfoni nr 1 C-dur op.21 (1799-1800, fyrstu ferð framført 1800)
- Symfoni nr 2 D-dur op.36 (1801-1802, fyrstu ferð framført 1803)
- Symfoni nr 3 Ess-dur "Eroica" op.55 (1803, fyrstu ferð framført 1805)
- Symfoni nr 4 B-dur op.60 (1806, första uppförande 1807)
- Symfoni nr 5 c-moll "Lagnusymfoniin" op.67 (1807–08, fyrstu ferð framført 1808)
- Symfoni nr 6 F-dur "Pastoralsymfonin" op.68 (1808, fyrstu ferð framført 1808)
- Symfoni nr 7 A-dur op.92 (1811-12, fyrstu ferð framført 1813)
- Symfoni nr 8 F-dur op.93 (1812, fyrstu ferð framført 1814)
- Symfoni nr 9 d-moll op.125 til Schillers ode An die Freude (1823–24, fyrstu ferð framført 1824)
- Wellingtons Sieg op.91 (Slagsymfoniin)
Keldur[rætta | rætta wikitekst]


text:
B68 sigraði í yvirtíðini
Í góðveðrinum í dag, vóru teir næstbestu hjá Skála á vitjan hjá B68 á Svangaskarði. Á tíðindafundinum áðrenn dystin, segði B68 venjarin Bill MC Leod Jacobsen, at B68 fóru frá fyrsta bríksl at pressa høgt uppi á vøllinum. Næstbesta liðið hjá Skála, er eisini eitt lið, sum B68 eigur og skal vinna á, um B68 skal gera seg galdandi í ár. Jann Ingi Petersen og Jonleif Højgaard vóru ikki við vegna skaða, og tí varð Jóhan Dávur Højgaard fluttur fram á miðvøllin, meðan Niklas Joensen leikti í miðverjuni í staðin.
Fitt av fólki var aftur til dystin í dag, tá Bent Tommi Linklett bríkslaði í gongd. B68 legði eisini beinanvegin stórt trýst á Skála, og tað gav eisini úrslit longu í 5. Minutti. Eftir eitt gott álop, sendi ein eyðsýndur Petur í Túni Petersen bóltin væl innfyri, og har var Esmar Clementsen staddur, og hann skoraði eisini til 1-0 til B68. B68 helt eisini á fram at trýsta, og B68 komu eisini fram til fleiri góðar málkjansir, men illa gekst við at raka málið. Hinvegin hevði Skála ikki so nógv at bjóða uppá, men teir høvdu kortini fitt av deyðbóltum, sum kortini einki spurdist burturúr. Tað var eisini einaferð líka við at ein skálamaður gjørdist fríur eftir eitt snarálop, men Albert Róin Johannesen fekk taklað í seinastu løtu. Støðan var eisini harvið 1-0 til B68 í hálvleikinum, har B68 var klárt tað betra liðið.
Í seinna hálvleiki megnaði B68 ikki at trýsta uppá sama hátt, men kortini megnaði man at halda Skála burtur frá tí heilt stóra. Fyrrverandi B68 leikarin Poul N. Pouslen hevði eitt gott langskot, sum Petur Meinhard Magnussen fekk vart fyri til horna. Tá so minni enn eitt korter var eftir at leika, høvdu skálamenn eitt snarálop, har ein B68 verjuleikari glíður ið tí hann skal skjóta bóltin burtur, og ein skálamaður kom at standa væl fyri, men Petur Meinhard stórbjargaði skotinum út til horna. Eftirfylgjandi var verjuleikarin hjá Skála Arnhold Berg hægstur og stútaði hornasparkið í málið til 1-1. Ikki uppiborið, men tað eru altso málini, sum telja.
B68 kastaði nú alt fram fyri at fáa sigursmálið, men hóast góðar atsøknir gekk ikki so væl at raka málið. Allan dystin vóru B68 leikararnir mest sum eitt fet frammanfyri Skála leikararnar, og tað kom eisini til sjóndar tá tíðin var farin, har Skála gjørdi eitt heldur klossut fríspark. Albert Róin Johannsen sendi væl innfyri, og har var spaniólin Pedro Tarancon Anton hægstur og stútaði bóltin ímóti málinum. Fyrst fekk Skála málverjin vart fyri, men Pedro var fyrstur á retur bóltinum og skoraði til 2-1, har Skála málverjin varð skrásettur fyri at gera sjálvmál. Tað hendi ikki nógv afturat, og B68 vann fult uppiborið ein tepran sigur. B68 leikararnir stríddust eisini mannliga í dag, har nógv gekk ígjøgnum ein sera kvikan Esmar Clementsen.
Nú 4 umfør eru leikt í 1. Deild, er eisini tætt í oddinum, har KÍ og NSÍ eru fremst við 10 stigum, meðan B68 og Víkingur hava 9 stig, og ÍF hevur 7 stig. B68 leikar aftur komandi leygardag, tá Giza Hoyvík vitjar á Svangaskarði.
Hagtøl frá dystinum kunnu síggjast við at klikka á slóðina niðanfyri
http://www.faroesoccer.com/match.php?matchID=18392&pid=50
Koyr á B68


text:
Námsfrøðingar og lærarar hava seinastu tíðina rópað varskó, tí alt fleiri børn og ung duga verri føroyska málið. Í barnagarði eygleiða námsfrøðingar, at børnini spæla á enskum og donskum og duga betri ensk orð og hugtøk enn føroysk. Tey kenna betri purple og yellow enn lilla og gult. Lærarar siga seg ikki longur kunnu geva børnum skúlating fyri, tí tey skilja ikki føroysku orðini. Kanningar vísa, at børn sum hava eitt fátækt mál hava verri sálvsmynd enn onnur.
Í fyrilestrinum verður komið inn á, hvussu børn læra og hvussu vit kunnu skapa umstøður fyri eini góðari málmenning.
Gitte Klein rekur ráðgevingarfyritøkuna grit.fo. Hon hevur í februar útgivið bókina Mennandi sálarfrøði- sálarheilsa og trivnaður í verki. Hennara serøki eru: trivnaður, sálarheilsa, motivatión og mental venjing hjá ítróttarfólki. Hon arbeiðir bæði við børnum og vaksnum. Gitte Klein hevur eina Master í Positivari sálarfrøði og um at taka eina kandidat í sálarfrøði. Harumframt er hon útbúgvin lærari.


text:
Aloe Vera í Syðrugøtu
Í Tungu, í Syðrugøtu, liggur einstaklingafyritøkan Aloe Vera, sum Mourentsa Mohr eigur og rekur. Fyritøkan, sum hevur góð 20 ár á baki, er bæði smásøla og heilsøla av hesum heimskenda og vælumtøkta merki.
Aloe Vera vørurnar, sum Mourentsa selur, koma beinleiðis úr Ísrael. Úrvalið fevnir um sápur, shampoo, creme og gelé. Talan er um serstakan úrdrátt, tí aloe vera plantan er úr Jordan-dalinum og fær vætu og mineralir úr Deyðahavinum.
Mourentsa selur vøruna í handlinum í Syðrugøtu, eins og hon samskipar sølu um alt landið, við m.a. homeparty.
Umframt Aloe Vera er eisini møguleiki at taka sól (solarium) og keypa smúkkur í handlinum. Snøggu smúkkurnar, ið eru nikkelfríar, eru hondgjørdar í Ísrael og eru úr ektaðum silvuri.


text:
Vælkomin á deild okkara í Tórshavn. Her hava vit hildið til síðan 1986. Talan er um tveir bygningar á tilsamans 1.000 fermetrar.
Her starvast umleið 35 fólk, sum eru knýtt at verkstaðnum, handlinum og skrivstovuni, umframt teknistovu okkara, har verkfrøðingar sita og tekna og projektera.
Verkstaður okkara er ein av teimum mest framkomnu í Føroyum, tá ið tað snýr seg um blikksmíð. Við góðum maskinum og kønum fólki, kunnu vit loysa eina og hvørja uppgávu í samband við rør-, blikk- og jarnsmíð. Vit hava nýliga fingi nýggjar størri maskinur á verkstaðnum, so vit nú eru ein av teimum heilt fáu veitaranum í Føroyum ið kunnu bjóða tilgerð av lutum úr tunnplátum ið eru 3 m. til longdar.
Hetta er orsøkin til, at vit m.a. gera nógvar ymiskar sergjørdar ventilatiónslutir fyri aðrar fyritøkur í Føroyum.
Tú ert altíð vælkomin inn á gólvið at fáa ráðgeving frá starvsfólki okkara ella at síggja og velja tilfar, ið tær tørvar. Eisini ber til at fáa eitt óbindandi tilboð uppá HVS-vørur og HVS-arbeiði.
Demich P/F
Postboks 378 - Stiðjagøta 2
FO-110 Tórshavn
Telefon +298 350 300
Opið er soleiðis:
Mán-Frí 8-17, Ley 10-13


text:
BLF veitir limum hesar tænastur:
Uppsagnir
BLF-nevndin veitir limum, sum biðja um tað, ráð og vegleiðing, um tey verða søgd úr starvi.
Um limir biðja BLF um at taka mál upp, tekur BLF málið upp, um nevndin metir, at alt ikki er farið rætt fram. Tá kannar BLF málið, samráðist við arbeiðsgevaran og um neyðugt letur málið til sakførara at avgreiða.Tá ið mál hava verið latin sakførara at viðgera, rindar limur 1/3 av sakførararokningini, meðan BLF rindar 2/3 av rokningini.
BLF-nevndin metir í einstøku førunum um, hvussu langt BLF skal fara í einhvørjum máli. Um nevndin heldur, at lítil møguleiki er fyri at vinna málið, verður tað ikki koyrt allan vegin.
Um limur verður uppsagdur, og BLF-nevndin metir, at alt ikki er farið rætt fram, men limurin ikki vil at BLF skal taka málið upp, verður málið ikki koyrt víðari. BLF-nevndin hevur tó skyldu at tryggja øllum limum felagsins trygg viðurskifti, og kann tí taka stig til at taka málið upp á ein hátt, sum so vítt gjørligt tekur fyrilit fyri tann uppsagda limin.
Sáttmálaviðurskifti
BLF-nevndin veitir ráð og vegleiðing um øll sáttmálaviðurskifti, sum limir biðja um.
Um limir biðja BLF um at taka mál upp, tekur BLF málið upp, um nevndin metir, at eitthvørt viðvíkjandi sáttmálaviðurskiftinum ikki er fari rætt fram á einum. Tá kannar BLF málið, tekur málið upp við arbeiðsgevaran/Lønardeildina og um neyðugt verður málið latið sakførara at avgreiða.
BLF-nevndin metir í einstøku førunum um, hvussu langt BLF skal fara í einhvørjum máli. Um nevndin heldur, at lítil møguleiki er fyri at vinna málið, verður tað ikki koyrt allan vegin.
Um sáttmálaviðurskiftini á ein arbeiðsplássi ikki er í lagi, men limir ikki vilja hava at BLF tekur málið upp, koyrir BLF-nevndin ikki málið víðari. Hinvegin hevur BLF-nevndin skyldu at tryggja øllum limum felagsins, at sáttmálin verður hildin og tí kann nevndin taka málið upp, um mett verður, at viðurskiftini tala fyri tí.
Samráðingar um sáttmálaviðurskifti
BLF-nevndin ella ein samráðingarnevnd samráðist við Lønardeildina um sáttmálar og sáttmálaviðurskifti fyri tey alment settu.
BLF-nevndin kann ikki fara í samráðingar fyri einstakar limir, men veitir ráð og vegleiðing í tann mun, limurin biður um tað.
BLF-nevndin samráðist ikki við privatar ella kommunalar arbeiðsgevarar. BLF-nevndin er tó til reiðar at veita ráð og vegleiðing til limir, sum er privat ella kommunalt settir.
Skeið
BLF-nevndin arbeiðir saman við øðrum (t.d. Løgmannsskrivstovuni) at bjóða limunum viðkomandi skeið.
Netverk
BLF-nevndin skipar ikki fyri, at netverk verða skapað millum limirnar, men heldur at tað er positivt um limirnir taka stig til hetta. Møguleiki er hjá netverkum at leggja tilfar, sum er viðkomandi fyri limir felagsins, út á heimasíðuna.
Samstarv við onnur fakfeløg
BLF samstarvar við onnur fakfeløg. BLF-nevndin metir um, hvørji fakfeløg samstarvað verður við, hvussu samstarvið skal verða og um hvørji tiltøk, BLF luttekur í o.a.


text:
Jógvan í Skorini vil gera Tjóðveldisflokkin breiðari
– Góður gamal tjóðveldispolitikkur er hetta: Eg vil klára meg sjálvan, eg vil gjalda prísin, eg vil, at føroysk vinna sjálv skal breyðføða tjóðina, eg vil gjarna hjálpa sjúkum og veikum – tað vil siga føra føroyskan (og ikki danskan) sosialpolitikk. Gamal tjóðveldispolitikkur merkir í mínari verð frælsi í víðastu merking, eitt eydnuríkt einstaklingalív í egnum føðilandi við áliti á tey evni, sum skaparin gav okkum, sigur Jógvan í Skorini, borgarstjóri á Eiði, sum bjóðar seg fram sum valevni fyri Tjóðveldi.
Jógvan í Skorini, borgarstjóri í Eiðis kommunu, hevur gjørt av at bjóða seg fram at stilla upp fyri Tjóðveldi til komandi løgtingsval.
– Mítt aðalmál er, at flokkurin aftur verður ein fevnandi og breiður flokkur. Vit skulu geva rúm fyri ymiskleikanum, ikki vera ov kategorisk og eisini fevna um tjóðveldisfólk, sum vilja góðan gamlan tjóðveldispolitikk, sigur hann.
Borgarstjórin á Eiði sigur seg eisini stilla upp, tí hann heldur seg kunna geva flokkinum nakað kring alt landið. Hann ynskir at umboða tjóðveldisveljarin kring landið, sum kanska hevur havt eina ov veika rødd seinastu árini.
– Ymiskleiki er og hevur søguliga sæð verið styrkin í Tjóðveldi. Vit mugu fara frá at syngja unison, og heldur syngja fleirraddað, skulu vit hoyrast. Tað er neyðugt við fleiri orginalum. Tey vóru ikki altíð samd; Heini í Kunoy, Karin Kjølbro, Signar á Brúnni, Jóngerð Purkhús, Petur Reinert, Finnbogi og Karstin – men tey hoyrdust og umboðaðu breiddina í Føroya fólki. Tey fevndu breitt, góvu flokkinum lív – eisini uttan fyri Havnina, sigur Jógvan í Skorini.
– Eg eri partvís uppvaksin á Skálafjørðinum, eri hálvur klaksvíkingur, hálvur havnarmaður og eri í dag borgarstjóri á Eiði. Øll vit, ið búgva norðan fyri Hórisgøtu vita, at tað er ein kolossalur munur á mentalitetinum í Havn og mentalitetinum norðanfyri. Eg eri ikki ímóti býarmentanini, men tað skal vera pláss fyri báðum í einum vælferðarsamfelagið sum okkara, sigur hann.
– Várharra nýtti fýra evangelistar og “tolv var apostlene”. Tað snýr seg um, at so nógv sum gjørligt útleggja tjóðveldishugsjónina, og tað finst meir enn ein útlegging. Tað er neyðugt við breiðari hugsavnan um loysing, vinnupolitikk og sosialan politikk, metir Jógvan í Skorini.
Hann heldur tað vera avgerandi, at fólk bæði á bygd og í Havn velja Tjóðveldi, tí flokkurin er tann einasti, sum veit av, at føroyngar eru mentir at ráða í egnum landi og at taka loysingina, tá tann tíðin kemur.
– Skulu vit hava nakra vón um einar frælsar Føroyar, um at byggja okkara egna samfelag upp undir okkara egnu fortreytum, so má Tjóðveldi vera flokkurin hjá øllum loysingarfólkum, sigur Jógvan í Skorini, sum nú bjóðar seg fram at umboða Tjóðveldi á Løgtingi.
– Bara við einum sterkum Tjóðveldisflokki vita vit, at politikkur aftur fer at snúgva seg um at byggja land, og ikki bert fokusera frá degi til dags, sigur Jógvan í Skorini.


text:
Lýst verður til landsfund hjá Fiskimannafelagnum
Vinna21-11-2017 - 21:28 - Jóanis Albert Nielsen
Frá Føroya Fiskimannafelag
Landsfundurin hjá Fiskimannafelagnum verður Fríggjadagin 22. Desember.
Landsfundurin hjá Føroya Fiskimannafelag í ár verður fríggjadagin kl 10 í Kaffihúsinum Undir Bryggjubakka 16. Morgunmatur verður kl 9:30.
Uppskot til landsfundin skulu vera Føroya Fiskimannafelag, Bryggjubakki 14-16, Postboks 58, 110 Tórshavn, í hendi í seinasta lagi tríggjar vikur fyri landsfundin. Eisini ber til at senda uppskot við telduposti innan somu freist til info@fiskimannafelag.fo
Á landsfundinum koma hesi mál til viðgerðar:
1. Frágreiðing frá virki felagsins í farna ári.
2. Framløga av grannskoðaðum roknskapi til góðkenningar.
3. Val av grannskoðara.
4. Ásetan av limagjaldi.
5.Uppskot frá stjórn og sóknum.
6. Annað.
Føroya Fiskimannafelag


text:
Mikukvøldið 18. apríl kl. 19.00 verður aðalfundur hjá Mentanarhúsfelagnum. Fundurin verður í kantinuni í skúlanum við Løkin.
Á skránni er m.a. frágreiðing formansins, framløga av roknskapi og val av nevndarlimum.
Í løtuni er nevndin mannað av Kára Thorsteinsson, sum er formaður, Hans Tausen og Doris Djurhuus. Vit vóru fimm fólk í nevndini frá byrjan, men Kenneth Rasmussen og Eyðun Gaardbo hava av persónligum ávum valt at tikið seg úr nevndini. Hans stillar ikki uppaftur, so vit skulu velja trý nýggj fólk í nevndina. Vit hava tosað við nøkur fólk um nevndararbeiði, og sum nú er, hava trý fólk játtað at stilla upp til nevndarvalið. Onnur eru tó sjálvsagt eisini vælkomin at stilla upp.
Arbeiði hjá nevndini hevur verið at virka fyri at fáa mentanarhúsið, og at skaffa neyðugu teknisku útgerðina. Tá tiltøkini byrjaðu í Løkshøll, fór størsta orkan hjá nevndini við at skipa fyri og samskipa tiltøkini. Hetta bleiv tó ov krevjandi, so nú er ein samskipari settur til at taka sær av hesum. Í løtuni er Ásbjørn Berthelsen samskipari fyri Løkshøll. Eisini hava vit ein bókhaldara sum tekur sær av bókhaldinum.
Hetta er fjórða árið síðani við byrjaðu at hava tiltøk í Løkshøll. Gongdin hevur verið jalig, og talið av tiltøkum og vitjandi økist ár um ár. Tað hevði verið gott, um vit kundi fingið eitt orðaskifti um, hvat vitjandi og borgararnir halda um Løkshøll. Hvat er gott, og hvat kundi verið betur. Kanska onkur hevur hugskot til tiltøk v.m.
Vælkomin á aðalfund hjá Mentanarhúsfelagnum
Fyri nevndina


text:
28. Feb 2017
Durid Johannesen, forkvinna í Parkinsonfelagnum, legði fram hesa frágreiðing, um virki felagsins í farna árið, fyri aðalfund felagsins. Aðalfundurin var í MBF húsinum leygardagin.
21. Feb 2017
Skrivligur fyrispurningur Sirið Stenberg, landsstýriskvinnu í heilsumálum
10. Feb 2017
Aðalfundur felagsins verður í MBF-húsinum leygardagin 25. februar 2017 kl. 15.00Skrá sambært viðtøkum felagsins.Nevndin ...
24. Jan 2017
Í 2015 komu nýggjar leiðreglur fyri fysioterapiviðgerð av Parkinson sjúku. Leiðreglurnar eru ætlaðar at hjálpa fysioterapeutum at virka við støði í granskingarúrslitum og altíð at hava tørvin hjá sjúklinginum fyri eyga.
24. Nov 2016
Sum vanligt er, fara vit eisini í ár at selja lutaseðlar, har vit burturluta nakrar góðar vinningar. ...
17. Okt 2016
Hetta vikuskiftið, hava limur úr Parkinsonfelagnum verið í Páls Høll suðuri í Vági, har fundir og venjingar hava verið.
09. Okt 2016
Durid Jóhannesen, forkvinna í Parkinsonfelagnum, var gestur í sendingini hjá Norðlýsinum á R7.Hoyr samrøðuna herLES MEIRA HER ...
28. Sep 2016
Í samstarvi við Parkinsonfelagið, skipar Pálshøll í Vagi, fyri áhugaverdari ráðstevnu fyri fólk við Parkinson. Ráðstevnan er fyri fólk við parkinson, avvarandi og børn.


text:
KÍ (kvinnur)
KÍ kvinnurnar eru eitt kvinnu fótbóltslið hjá Klaksvíkar Ítróttarfelag. KÍ varð stovnað í 1904, men kvinnufótbóltur í Føroyum byrjaði ikki undir skipaðum viðurskiftum fyrr enn mitt í 1980-árunum. Heimavøllurin hjá teimum er eins og hjá KÍ monnunum við Djúpumýru í Klaksvík. KÍ kvinnurnar hava klárað seg sera væl í føroyskum fótbólti, ja so væl, at tær seta evropeiskt met í flest vunnum meistaraheitum í heimlandinum á rað. Tær hava vunnið FM 15 ár á rað frá 2000 til og við 2014, sum er heimsmet. KÍ kvinnurnar eru eisini væl umboðaðar á føroyska kvinnulandsliðnum í fótbólti, og eisini har hava tvær av teimum sett heimsmet við at vera fyrstu foreldur/barn, ið spæla landsdyst saman í sama dysti. Tað hendi 28. november 2012, tá møðgurnar Bára Skaale Klakkstein og Eyðvør Klakkstein spældu vinardyst móti Luksemburg á útivølli, sum Føroyar vann 0-6.[1] Av tí at KÍ kvinnurnar hava vunnið FM 15 ferðir[2] og steypakappingina 12 ferðir, so hava tær eisini fleiri ferðir luttikið í altjóða fótbóltskappingum. Tær hava luttikið í UEFA Women's Cup frá 2001/02 til 2008/09. Í 2009/10 og 2010/11 luttóku tær í UEFA Women's Champions League.
Heiður[rætta | rætta wikitekst]
- 1. deild kvinnur
- Vinnarar (16): 1997, 2000 til 2014[3]
- Steypakappingin hjá kvinnum
- Vinnarar (12): 2000, 2001, 2003, 2004, 2006, 2007, 2008, 2010, 2011, 2012, 2013, 2014
Hópurin[rætta | rætta wikitekst]
Keldur[rætta | rætta wikitekst]
- ↑ Sportal.fo Eyðvør og Bára skrivaðu søgu
- ↑ Sportal.fo
- ↑ "KI wins 12th title in series" (in Faroese). ki.fo. 27 September 2011. http://www.ki.fo/1-deild-kvinnur-mainmenu-210/19-1-deild-kvinnur/920-kvinnur-ki-ab-2-1-1-0.html. Heintað 29 September 2011.


text:
Stuttligu tekningarnar niðanfyri hevur listamaðurin Bárður Oskarsson teknað, og tær eru partur av framsýningini Lættleiki og líðing. Hann dugir sera væl at bæði tekna og mála, og hevur eisini útgivið fleiri barnabøkur. Hesar tekningarnar eru ætlaðar til eina barnabók, men bókin verður ikki útgivin.
Ger tína egnu søgu við tekningunum.
Her eru tvinnir møguleikar at spæla við tekningarnar.
Illustratiónir til óútgivna barnabók, 2006, gouache, akryl, pennur og blýantur á pappíri. © Bárður Oskarsson
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Skrápur (lat. Puffinus puffinus (Brünn); da. Skrofe) er dimmur, næstan svartur omaná, í neðra hvítur. Støddin er nakað sum á lunda. Áður var hann ikki sjaldsamur í Føroyum, men rottan hevur týnt so um hann, at nú er lítið eftir; eina frægast man vera í Koltri og Trøllhøvda. Teir eiga altíð fleiri nær hvørjum øðrum, stundum í urðum, men mest í vallbergi, har teir grava sær djúpar holur. Inni í har verpa teir eitt hvítt egg og verma tað í 4 vikur. Pisan er berlig um høvur og háls, men annars væl klædd í síðum gráum dúni. Hon er nevnd líri. Tá ið lírin er fullfjaðraður, er hann meinlíkur hinum gamla skrápinum.
Beint fyri tað fara menn at draga líra. Holurnar kunna vera favn langar, og innan greina tær seg sundur í fleiri stytri holur, so lírin fær nógvar avkrókar at smúgva sær í, og maðurin má stundum grava fleiri byrgingar á, áðrenn hann finnur hann. Lírin er óføra feitur og hildin fyri at vera rættiligt góðgæti.
Um summarið síggjast stórar skrápatorvur á sjónum. Tá skrápurin kavar, stendur eitt sprutt upp frá honum, ikki ólíkt grindablástri at síggja nakað burturfrá, og tað hava mong grindaboð verið rópt av skrápatorvu.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Tú kanst vaska einum - barni, og tú kanst vaska ein - bil.
Tað liggur avgjørdur merkingarmunur aftanfyri, um smágentan vaskar dukkuni og um mamman vaskar dukkuna.
Tú vaskar barninum um andlitið, og tú vaskar rútin á bilinum.
Her skal eisini verða mint á, at tá ið tað, ið vaskað verður, er avmarkað, stendur tað bundið, og bert óavmarkð eigur tað at verða umrøtt óbundið; óbundið (og óávíst) verður einki sagt, um mongdin er stór ella lítil.
Gevið gætur merkingarmuninum í "at vaska ull" og "at vaska ullina."
At vaska hárið - ella sum vanliga varð sagt "at vaska sær | í høvdinum," er ikki tað sama sum "at vaska hár" (ein posa av hári kanska?).
Tú djumsar eina hissini mongd av eplum í eitt ílat, og so vaskar tú epli; men tað er onga hissini mongd av hondum, tú meinar við, um tú sigur teg at "vaska hendur" - fyri at vaska tær um hendurnar!


text:
Vágamenn fáa sín fyrsta sigur
ítróttur12-05-2018 - 10:38 - Jóanis Albert Nielsen
FSF: Sambært Jóannesi Jakobsen, ið er gestur í FSF Varpinum hesaferð, so verða fimm sera spennandi dystir í 10. umfar í Betri Deildini hjá monnum. Tríggir enda við javnleiki.
Sunnudagin klokkan 15:00 verður 10. umfar í Betri Deildini hjá monnum sparkað í gongd. Fýra dystir byrja klokkan trý, meðan tann fimti, B36 – Skála verður floytaður í gongd klokkan 17:15.
Og sambært Jóannesi Jakobsen, ið er gestur í FSF Varpinum hesaferð, verður talan um fimm spennandi dystir. Hjálparvenjarin hjá A-landsliðnum væntar eisini, at tríggir av dystunum enda við javnleiki.


text:
Orð: Steintór Rasmussen
Lag: Steintór Rasmussen og Ingi Isaksen
Tað kom ein fínur maður til okkara í gjár
í hatti og í sólbrillum við stórari sigar.
Í oyrunum, á fingrunum, í smílinum var gull.
Ikki hyggja so, segði mamma loyndarfull.
Sum ungur fór at sigla, og ongin Joi sá.
Tá langabbi var níti, kom bræv úr USA.
Øll prátaðu um Joi, um hansar dollargrín.
Nú situr hann í stovuni, abbabeiggi mín.
Hoyr, mín lítli vinur, if you come with me,
í Amerika is so much, tú burdi see.
I have my egna flogfar og seglskip very fine,
ramblerbilin kennir tú, tann verksmiðjan is mine.
Við hús I have a swimmingpool, no children, onga wife.
Too busy var at giftast, I have a pragtfult life.
Tá eg fór til songar, ei blund í eygað fekk.
Eg spældi film í Hollywood, í Disneyworld eg gekk.
At grava eftir gulli við abbabeiggja má.
Rúmdarferð til mánan, eg skal til USA.


text:
FIMFF dómsnevndin til arbeiðis á Hotel Tórshavn á middegi í dag. Í kvøld verður avdúkað í Perluni, hvør filmur fær virðisløn á Føroya fyrstu minnilutafilmsstevnu, Faroe Islands International Minority Film Festival. Tað er keramiski verkstaðurin No.10 Leirlist, sum hevur gjørt virðislønina, ið ímyndar filmsrullur av tí gamla kenda slagnum, sum Geytin gekk við frá bygd til bygd.
Frá vinstru á myndini omanfyri síggjast Chris Belloni, dokumentaristur og filmsstevnufyriskipari í Amsterdam, Gizem Bayiksel, filmfotografur, dómsnevndarlimur á Berlinale og fyriskipari av fyrstu og einastu samkyndu filmstevnu í Turkalandi, Birgir Kruse formaður í Geytadómsnevndini, Filmsfelagnum og bloggari, og Vanja Ødegård, sum hevur lisið film í Tróndheimi og stjórnar filmstevnuni Oslo/Fusion.
Klokkan 20:30 í kvøld verður hin litríki amerikanski filmurin Signature Move (Jennifer Reeder 2017), sum eisini er við í kappingini, vístur. Aftaná er veitsla í Sirkus, sum er ókeypis, um tú hevur atgongumerki frá í dag.
Í annaðkvøld kl 20:30 verður koreanski filmurin The Handmaiden (Park Chan-Wook 2016) vístur. Hann er ikki við í kappingini, men hevur strangt 18 ára aldursmark. Kom og hygg hví!
Neyvan havi eg nakrantíð sæð so nógvar spildurnýggjar og sjáldsama ymiskar filmar úr so mongum mentanum eftir so stuttari tíð, ikki minst screeners á netinum til dómsnevndararbeiði. Og júst tað, netið, opinberaði eina nýggja avbjóðing, sum eg ikki havi varnast fyrr, hóast eg havi havt ein mistanka í hálvt annað ár ella so. Tað er syndarliga lága ferðin á netinum hjá Føroya Tele.
Hjá okkum 36 húskjum, sum búgva í Føroya elsta eigarafelag, Tórsbyrgi, mitt í altjóða høvuðstaðnum, ið vil gera seg attraktivan fyri milliardabissiness, er hetta himmalsferðin, sum vit kunnu fáa:
Við hesari hjartanítandi ferð skulu vit 36 húski í Tórsbyrgi møta framtíðini og altjóða samfelagnum fyri tilsamans 20.000, ja tjúgutúsund krónur, um mánaðin pluss beinarar, íð tíðum skulu skiftast og keypast av nýggjum frá sama veitara, tí sagt verður, at júst tað er loysnin, at fáa skjótari internet, so skjótt, sum onnur í Føroyum kunnu fáa, men ikki vit. So hesa tilboðstalvu, har vit bert hava atgongd til fyrsta stig, lati eg av givnum orsøkum standa, nú minnilutastevna er í miðbýnum:


text:
Orð: Dorothy Frances Bloomfield Gurney
Lag: Joseph Barnby
Týtt: Zacharias Zachariassen
Upprunaheiti: O perfect love
1. Kærleiki Krists, hátt yvir fatan manna,
Harri, vit eyðmjúkt bøna teg í dag,
at hesi tvey tín djúpa kærleik sanna
sum eitt í eydnuríkum hjúnalag.
2. Fullkomna Lív, ver teirra fulla vissa
um eyman kærleik, støðufasta trúgv,
um tol, um vón, so tey ei treystið missa,
um barnsligt álit, tykist leiðin drúgv.
3. Gleði teim gev, so gylt gerst enntá sorgin,
gev teimum frið, sum stillar lívsins stríð.
Lívsdagin fyll, so hvør ókendur morgin
fullnøktast tíni kærleikskeldu í.


text:
Hagstova Føroya: Meðan Suðuroyar sýsla skilir seg burturúr við nógv tí størsta arbeiðsloysinum, er ikki so stórur munur millum allar hinar sýslurnar:
– Minst er tað í Norðstreymi og Norðoya sýslu við 1,5%, Vága sýslu við 1,6% og Sandoyar sýslu við 1,8%.
– So er eitt lop upp til Eysturoyar sýslu við 2,2% og Suðurstreym við 2,5%.
– Nógv størst er arbeiðsloysið í Suðuroy við 5,0%. Tað hevur annars verið fallandi, frá tí tað var hægst síðsta summar við 6%, men leyp nú upp aftur á 5%.
Í flestu sýslum er arbeiðsloysið munandi hægri hjá kvinnum enn hjá monnum, uttan í Vága og Sandoyar sýslum, har tað er nakað hægri hjá monnum.
Lægsta arbeiðsloysið yvirhøvur er hjá monnum í Norðoyggjum, har tað bert er 1,1%, og hinvegin er tað hægsta hjá kvinnum í Suðuroy við 5,6%.
Les meiri her


text:
Guð er ikki til: Takk og lov fyri tí! – Partur 1.
Her er mín vitnisburður. Ein frágreiðing um hvussu eg kom til frelsu – frá kristindómi. Hetta er ein stutt lýsing um hvussu eg varð uppdrigin kristin, livdi eitt hálvgum kristiligt tannáringa-lív og til endans forkastaði eina religión, sum eg meti hevur stolið nógv gleðis-ár frá mínum barndómi. Misskil meg ikki; eg eri glaður fyri tað uppalingina eg havi fingið, og eg havi tikið alt eg havi upplivað til mín og lært av tí. Tað ringa sum tað góða. Hetta eru tær hugleiðingarnar eg havi gjørt mær um hvussu alt hetta hevur formað meg til tann eg eri í dag.
Eg varð føddur trý ár áðrenn mamma og pápi vóru gift. Mamma baptist, pápi kirkjufólk. Eg varð doyptur. Vit búðu í Runavík saman við ommu, abba, langommu og pápabeiggjum. Fyrsta minni eg havi, er at berjast við granna mínum í einum sandkassa uttanfyri teirra hús. Eg vann, haldi eg. Tá eg var umleið fimm ára gamal, hevði pápi bygt eitt hús longri úti á Saltangará. Vit fluttu hartil. Eg var eitt barn sum hevði tað best við at spæla úti og dugdi óluksáliga væl at spæla Amiga og Commodore 64, og dámdi væl at hyggja eftir VHS bondum og lesa bøkur. Tað mesta av hesum gjørdi eg einsamallur. Tað hevði so við sær at eg hugsaði sera, sera nógv. Hetta serliga tá eg var úti í náttúruni, har eg hevði tað best, og ongin kundi órógva mínar tankar. So, man kann siga at eg longu var blivin smáfilosofiskur sum piltur. Eg spurdi nógvar spurningar, sum børn flest gera. Mangir av mínum spurningum snúði seg um hvat ting vóru og hvat goymdi seg aftanfyri eitthvørt. Til dømis spurdi eg oftani mammu mína um hvat var inni í nøkrum “spøkilsishúsum” í Runavík sum høvdu staðið tóm í fleiri ár, ella hvat var undir øllum dekslunum í vegnum/fortovinum ella bara hvat teir løgnu gulu páhengs-vognarnir hjá kommununi vóru. Svarið var sum oftast: Har býr illimaður. Tað er ikki ringt at rokna út, at hetta var bert fyri at verja meg frá at koma til skaða, og ikki fara har sum eg ikki burdi farið. Allarhelst onkuntíð eisini tí at mamma nokk ikki hevur vitað tað veruliga svarið. Man kann gita seg til, at hetta er mátin hennara ættarlið er uppdrigið sum konservativir baptistar í Klaksvík – at merkja tað ókenda sum nakað av tí ónda; at illimaður býr har.
Eg brúkti ekstremt nógv av mínum ungdómi – frá tí eg var seks til umleið tíggju ára gamal – uppá at bekymra meg um hvat skuldi henda við mær aftaná eg doyði, tí eg bleiv altíð mintur á at illimaður var til og at Jesu pápi græt um man gjørdi hetta og hatta. Óansæð hvussu nógv man fekk at vita hvussu nógv Jesus og Guð elskaðu teg, so var tað jú tær ræðuligu avleiðingirnar sum sótu fastar í sinninum. Hetta gjørdi so eisini tað at eg ikki ordiliga trúði uppá tað sum mær varð fortalt í sunnudags-skúla. At Guð elskaði okkum øll og at man var konstant biðjin um at tilbiðja hann og son hansara, sum faktiskt var ein og sami persónur. Og so var tað okkurt um ein heilagan anda ímillum alt hatta har eisini. Forvirrandi hugtøk. Søgurnar vóru eisini nakað keðiligar í mun til hvat man sá í sjónvarpinum ella enntá hvat man sjálvur kundi finná uppá. Eitt ella annað stað visti eg væl at tað bara vóru søgur, tí tað var ikki logiskt tað sum man fekk at vita. Sjálvt sum eitt smábarn visti eg at ongin kann blíva 960 ára gamal, heilt erligt. Man vildi bara ikki viðganga at man ikki trúði uppá tað; heldur ikki fyri sær sjálvum. Sosialar relatiónir høvdu ekstremt anspenntar undirtónar, tí man anaði ikki hvat man skuldi siga ella ikki siga við fólk; hvussu man skuldi uppføra seg tá man var ímillum onnur kristin fólk. Man var altíð bangin fyri at onkur av teimum hevði forstaðið boðskapin betri enn tú, og kundi peika út okkurt sum tryggjaði tær eitt pláss í Helviti. Og man kundi heldur ikki líta á at fólk høvdu verið so vinarlig at peika hetta út fyri teg, tí tey vildu heldur ganga og slatra og døma teg aftanfyri tín rygg. Tingið er bara tað, at eg eri rímiliga vísur í at ongin visti hvussu man skuldi uppføra seg ella tosa við hvønn annan. Vit vóru jú børn. Børn hava nokk av sosialum relatións trupulleikum sum er, uttan at nakar av teimum vita nakað um Guð, Jesus ella Fanan. Alt, burtursæð frá hvussu nógv Guð elskaði okkum og at vit skuldu verða frelst fyri at koma til himmals, skuldi uppá ein ella annan symbolskan máta undirforstandast, og tað var tað sum gjørdi alt so anspennt. Forskrekkjandi og forvirrandi var tað, fyri at lýsa tað í stuttum.
Nei, nógv meiri fekk eg burtur úr at lesa bøkur frá barnabókaklubbanum, sum eg forstóð og áhugaðu meg, hyggja eftir filmum, spæla telduspøl ella spæla úti. Tíbetur hevði eg nøkur fantastiska lagalig foreldur, sum vóru líkaglað við hvat eg las, hvørjum eg hugdi eftir, hvørji spøl eg spældi og høvdu ongan tørv á at hála meg heim tíðliga. Eingin sensurur og frítt umhvørvi. Jú meiri eg hugsi um tað, jú meiri fái eg mína frívilligu isolatión at hanga saman við at eg ikki orkaði alt tað sálarliga trýsti av at vera saman við fólkum sum forvæntaði at man skuldi uppføra seg pent (whatever that means). Tað var lættast bara at onki gera, tí so kundi man ikki gera nakað skeivt. Tað er aftur hatta við at tað skal vera undirforstaðið hvat er rætt og skeivt ífylgi Jesusi, sjálvt tá tú ert eitt barn. Ótoliligt og óhugnaligt, nú tá eg hugsi um tað. At spæla saman við vinum var fínt inntil onkur byrjaði at blanda Jesus og Guð uppí spælið: “Vit fara at hava alt leikutoyið í verðini tá vit koma til himmals!” og líknandi absurdir tankar sum børn ikki burdu fylt síni høvd við. “Hatta mást tú ikki, tí annars fert tú til illamann!”. Eg var sjálvur ringur at sjússja fólk um tey bannaðu. Oftani hugsi eg um hví í allari víðari verð eg havi brúkt so nógva tíð uppá at spekulerað uppá, um tað var OK at banna á enskum, tí tað var ikki títt mál, og serliga um man bara siteraði ein film, so er ikki neyðugt at leggja tað aftrat í “faðir vár” bønini í kvøld. “Faðir Vár”. Tað kundi verða ótespiligt at vakna um morgunin og innsíggja at man hevði gloymt at biðji kvøldið fyri. Eg hugsaði at oddsini fyri at Guð fór at fyrigeva einum dólgi sum mær fyri allar mínar gerðir og tankar, vóru líka við null. Og tey tingini eg tosi um her, eru púra vanlig ting, eitt smábarn ger – at klandrast og berjast við vinir, slatra, kløkka fólk, lúgva, stjala bomm frá ommu o.s.fr. Eisini um hesa tíðina hugsaði eg um hvat hendi við teimum fólkunum sum doyðu og ongantíð høvdu hoyrt um Jesus, tískil kundu ikki frelsast og ikki dugdu at biðja. Hetta skuldi eg fáa svar uppá sirka fimmtan ár seinni.
– Endin á parti 1. –
Merki: Baptist, Guð, Jesus, Vitnisburður


text:
Undir heitinum Vágs kommuna tekur ímóti vágbingum í útlegd verður skipað fyri Útisetadegi í Vági sunnudagin 22. desember.
Evni: Tíðindi
Jólatræið tendrað 2013
Sirið Stenberg, forkvinna í Mentanarnevndini hjá Vágs Býráð, flutti fram hesa røðu, tá jólatræið varð tendrað.
Jólatræið tendrar sunnudagin
Jólatræið í Vági verður tendrað sunnudagin 1. Desember kl. 16:30.
Vágs kommuna á rættari kós
Trivnaður, mentan og vinnulív – samanhald og tilflyting.
Skattaprosentið í Vágs kommunu lækkar
Fyri fyrstu ferð í fleiri áratíggju lækkar skattaprosentið í Vágs kommunu komandi ár.


text:
Væleydnað KALSOYAR RENNING
Fjórða árið á rað skipaði Treysti í gjár fyri Kalsoyar Renning. Luttøkan var aftur hesuferð sera góð, og vóru tað yvir 100 luttakarar við. Fleiri av luttakarunum hava luttikið áður, men talan var eisini um fyrstu luttøkuna hjá fleiri. Ávegis um Kalsoyarfjørð lotaði væl av norði, og kavi var at síggja í høgu fjøllunum omanfyri Kunoyarbygd. Tað byrjaði við nakað av vindi og sirmi á ferjuleguni, men sum altíð, so bleiv veðrið bara betur og betur longur norður rennararnir komu. Samanumtikið so blivu líkindini bara av teimum heilt góðu.
Lagið á luttakarunum var gott allan vegin. Fleiri velja at fylgjast og fáa tey tí ein sera hugnaligan túr og gott prát burturúr. Ávegis norðureftir var bæði vatn og banan at fáa, og tað kom væl við hjá fleiri. Byrjað bleiv frá ferjuleguni kl. 10.30 og longu áðrenn kl. 11.45 vóru fremstu rennararnir komnir norður til Trøllanes. Áðrenn kl. 13.00 vóru allir luttakararnir longu komnir á mál.
Tað er ótrúliga stuttligt at síggja hvussu væl nøgdir luttakararnir eru, tá teir koma á mál eftir 16,5 kilometrar. Tá byrjað verður á ferjuleguni er hæddin bert 1-2 metrar og tá komið verður út úr Trøllanestunnlinum er hæddin umleið 200 metrar. Síðani er nógv undanbrekka seinastu 1,8 kilometrarnar oman til bygdina, sum liggur í umleið 60 metra hædd.
Á Trøllanesi var blíðskapurin, sum altíð, sera góður. Í hugnaliga gamla skúlanum var fyrst borðreitt við vatni, kakao og bananum. Harnæst var sera vælsmakkandi fiskasuppa við heimabakaðum flutes at fáa, og omaná fingu allir luttakararnir kaffi við heimabakaðari skuffukaku og smákøkum afturvið.
Veðrið á Trøllanesi var gott, og sótu luttakararnir og hugnaðu sær bæði í skúlanum og uttanfyri. Og hugnaligt var tað, ja sera hugnaligt.
Kl. 14.00 bleiv leiðin løgd heimaftur móti Syðradali, ikki rennandi, men við bussum og bilum. Umborð á SAM var lagið á øllum sera gott, og niðurlagið hjá øllum var aftur hesaferð: - HETTA VAR EIN FANTASTISKUR TÚRUR!
Myndir sum Victor Dánjalsson, Guttorm Sørensen, Jonhard Larsen og Tórfríð Larsen hava tikið eru at finna HER


text:
Sum formaður í Føroya Arbeiðsgevarafelag er tað mær ein heiður á fyrsta sinni at bjóða tykkum øllum at vera hjartaliga vælkomin til Vinnudagin.
Eg gleði meg at sleppa at hátíðarhalda føroyskt vinnulív og saman við tykkum heiðra tey, sum í dag verða vald til Ársins Virki og Ársins Átak.
Jeg vil også gerne bruge lejligheden til at ønske både vores færøske og vores udenlandske foredragsholdere hjertelig velkommen. Vi sætter stor pris på at have jer her i dag, og ser frem til at høre jeres foredrag i eftermiddag.
Framvegis er tað so, at tað gongur væl í Føroyum. Vøkstur er, og merkja flest øll í vinnulívinum, at nógv er at takast við. Tá nógv er at takast við, er eisini umráðandi, at vit geva okkum stundir til at hittast, fáa fakligt íkast til okkara arbeiði, umframt at vit brúka høvi at samskifta óformliga við tey, sum vit samstarva við.
Seinastu tíðina hevur fleiri ferðir verið nevnt, at tað skulu breiðar herðar til í góðum tíðum. Tað er ein sannleiki flest okkara kunnu taka undir við. Eg fari tó at leggja afturat, at tað eisini hevur alstóran týdning, at vit í góðum tíðum nýta høvið til at seta fokus á tey viðurskifti, sum kunnu flyta okkum longri fram á leið.
Vit hava megnað at fylgt við og brúkt tøkniliga framburðin seinastu 30 árini, hóast hann hevur verið stórur, og tað hevur gingið skjótt. Komandi árini fara tó allarhelst at ganga uppaftur skjótari í mun til tøkniligar broytingar, og tað er umráðandi, at vit gera okkum klár til hesa menning og læra okkum at gagnnýta hana. Annars kunnu vit missa fótafesti og ikki klára okkum í kappingini.
Aftur í ár peikar skráin á Vinnudegnum inn í framtíðina. Ta framtíð, sum vit øll við vissu vita, at vit ikki vita nóg nógv um, og sum til tíðir kann kennast sum ein labyrint at flyta seg gjøgnum. Sjálvandi hava vit eitt ávíst innlit í, hvaðar tøknin er í ferð við at flyta okkum, og vónandi og ofta endar tað við, at vit koma á rætta stað.
Við fyrilestrunum í dag fáa vit meira ítøkiliggjørt, hvat framtíðin hevur at bjóða. Fyrilestrarnar snúgva seg m.a. um summi av teimum viðurskiftum, sum vit hava á politisku og vinnuligu dagskránni her hjá okkum. Eg hugsi um talgilding av samfelagnum, sum uttan iva verður ein avbjóðing, men eisini eitt mál, sum fer at flyta okkum longri fram á leið. Váðafúsan kapital og handalag til at fáa nýggjar fyritøkur at koma undan er somuleiðis ein sera týdningarmikil avbjóðing.
Frágreiðingin, sum Føroya Arbeiðsgevarafelag hevur latið gjørt til Vinnudagin 2017, peikar eisini inn í framtíðina. Seinnapartin fáa tit framløgu av úrslitunum av kanningini, sum er gjørd eftir leistinum hjá Word Economic Forum. Ein kanning, sum áður er gjørt í 2009, og sum vit nú kunnu samanbera úrslitini frá 2017 við. Tá fari eg at legga fram tey tilmæli frá Føroya Arbeiðsgevarafelag, sum vit meta verða neyðug, fyri at Føroyar kunnu taka seg enn longri fram í kappingini við umheimin.
Skulu vit verða før fyri at taka á okkum komandi avbjóðingar, soleiðis at vit framhaldandi hava eitt kappingarført føroyskt vinnulív, er neyðugt at sett verður út í kortið.
Vinnan hevur tørv á einum vinnuumhvørvið, sum er forútsigiligt. Tað merkir ikki, at einki skal henda, men at vinnukarmarnir verða mentir á ein skipaðan hátt.
Karmarnir um vinnuna hava altíð tørv á at verða tillagaðir til tað betra, hvat tað so enn er. Men tað er sjálvdan – fyri ikki at siga ongantíð – at tørvur er á at venda øllum á høvdið.
Føroya Arbeiðsgevarafelag leggur dent á at tala vinnunar søk til frama fyri støðugum og góðum kørmum. Og Vinnudagurin er avgjørt eitt tiltak, sum skal fremja samanhald og styrki millum einstøku vinnufyritøkurnar, so tit samlaðar kunnu standa sum vinnan.
Vælkomin øll somul!
Njótið nú dagin – bæði í Norðurlandahúsinum í dag og á veitsluni á Østrøm í kvøld.
Eg fari at ynskja tykkum ein góðan Vinnudag og gevi orðið til Høgna Hoydal, landsstýrismann í Fiskivinnumálum.


text:
Kuvait er innast í Persaflógva. Landið er lítið, og meginparturin er oyðimørk. Stórar oljukeldur hava gjørt Kuvait oyurríkt, og oljuídnaður er høvuðsvinna. Í 1990 tók Irak Kuvait. Innrásin var atvold til Flógvakríggið, tá ið altjóða herlið við USA á odda róku irakar norður um aftur markið.
Áðrenn olja varð funnin í Kuvait í 1940 árunum, var landið fátækt og lítið framkomið. Men stóri oljuútflutningurin hevur gjørt tað til eitt av ríkastu londum í heiminum. Lívskorini eru góð fólkið rindar ikki skatt, og skúlagongd, sjúkraviðgerð og mangar aðrar samfelagsveitingar eru ókeypis. Ovurstóra ríkidømið í Kuvait sæst eisini aftur í t.d. dýrum bilum og stórslignum byggingum, sum vatntornunum í høvuðsstaðnum.
Irakska innrásin var sonn vanlukka fyri Kuvait. Tá ið irakar tóku seg aftur, settu teir eld á nógvar oljubrunnar, og fekk hetta álvarsligar avleiðingar fyri alt har um vegir og búskap landsins. Nógv olja rann í havið, og fuglar og sjódýr doyðu. Nógv spreingievni og óbrostnar minur lógu eftir í oyðimørkini. Enn er ikki liðugt at rudda upp eftir flógvakríggið.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Kuvaitbýur
Vídd: 17.820 km2
Fólkatal: 2.692.526
Alment mál: arabiskt
Átrúnaður: islam 85% aðrir 15%
Stýrirlag: kongligt einaveldi við tingi
Gjaldoyra: kuvaitiskur dinarur (KWD)


text:
Grágrælingur (lat. Calidris canutus L; da. Islandsk Ryle) er longri enn sjógrælingur, men meiri klænvaksin. Um summarið er hann vakurt reyðbrúnur frá øsinum og so allan vegin í neðra aftur at velinum. Men tá sæst hann ikki her. Hann eigur langt norðuri í kuldanum, eitt nú í Grønlandi. Higar kemur hann í miðjum augusti og sæst so til nakað út í september. Tá eru teir gomlu gráir omaná, ungarnir sprøklutir; men nakað burturfrá vísa allir seg gráir, samlittir við sandin. Og á sandinum hava teir tilhald sítt. Men stuttur er steðgur teirra her í Føroyum; áðrenn hálvan september fara teir avstað til Suðurevropa og Norðurafrika.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
23. mars 2018
Málhýrurin hjá mansliðnum helt fram móti Kyndli, ið mátti fara úr Hoyvík við einum greiðum tapi fyri vælsmurdu hoyvíksmaskinuni.
Kyndil kom á vitjan í Hoyvík seinasta leygardag, og var hetta ein sera avgerandi dystur fyri landskappingina. Kyndil kundi halda lív í vónini um finalupláss, um teir megnaðu at vinna á H71, eins og teir høvdu gjørt í steypafinaluni.
Hesum møguleikanum fóru teir eisini eftir, og høvdu eitt nú flogið stórspælaran Tummas Paula Hanussarson heim úr Danmark at spæla.
Á H71-liðnum vantaðu bæði Hilmar Leon og Pætur framvegis vegna skaða, meðan bæði Leivur og Vilhelm høvdu kent seg noyddar at luttaka í námsferð uttanlands.
Men aðrir traðkaðu til og fingu hevnt steypatapið.
Dysturin var ikki javnur leingi. Aftan á fimm minuttir var støðan gaman í 3-3, eftir at Peter hevði skorað tvey mál, men eftir knappar tíggju minuttir høvdu vit økt um munin til 8-3, og vit mistu ongantíð leiðsluna aftur.
Peter skoraði eftir vild, samstundis sum Ári og verjan foraðu øllum royndum móti málinum. Flestu av okkara málum komu eftir skjótálop.
Vit hildu fram at økja, og eftir fyrsta korterið tók Kyndil time-out, aftan á at Hallur hevði skorað tvær ferðir, umframt at hann stutt frammanundan spældi Sigmund Nolsø frían við einari fiksari avlevering.
Sterka bakketan við Mark, Halli og Peteri, stuðlað av Rúna og Andori, ið løgdu trýst á veingirnar, helt fram allan hálvleikin á tamb. Rúni smekkaði eitt skot í trýkantin og inn, tá ið fimm sekund restaðu í av hálvuni, og gjørdi støðuna til 17-10.
Liðini skiftust at skora í seinna hálvleiki, men tað eydnaðist Kyndli at minka eitt vet um munin við einum flottum langskotið tá ið fimm minuttir vóru farnir og støðan ar 20-15.
Mark og Hallur svaraðu tó aftur við at hvør í sínum lagið finta seg fríar, so at støðan var 22-15. Stutt eftir hetta tóku Kyndil time-out og fóru at royna seg at spæla við sjey monnum í álopið.
Men einki fekk steðgað okkum hendan dagin. Eftir tólv minuttum høvdu vit økt upp í tíggju mál: 25-15.
Stutt eftir hetta kom fingu vit eitt nýtt andlit at síggja á liðnum, tá ið Andrias kom á vøllin at spæla vinstri bakkur. Eg hugsi, at hetta vóru hansara fyrstu minuttir í bestu deildini, og eftir stuttari løtu gav hann ábendingar um, at hetta ikki verða teir seinastu, tá ið hann setti eitt flott langskot í málið til 26-17.
Løtu seinni vísti hann eisini góðan hondbóltsheila, tá ið hann spældi Sigmund Nolsø frían, so at støðan gjørdist 27-20.
(Red: mær er fortalt, at Andrias fyrstu ferð var inni longu í dystinum móti Team Klaksvík 10. mars. Kanska tann, sum veit, viðmerkir tað her undir greinini)
Kyndil fekk munin niður á seks mál, men so meldaði Jens seg inn í dystin. Hann stongdi fullkomliga málið. Hann loyvdi bert einum málið inn seinastu sjey minuttirnar ella so, so at støðan gjørdist 31-23, tá ið lítið var eftir. Kyndil fekk ein møguleika afturat í seinastu sekundunum, men Jens pilkaði eisini hendan bóltin, og dysturin var av.
Enn ein greiður sigur, har skrúvan hjá Sonni bleiv strammað. Vit spurdu á heimasíðuni eftir dystin móti StÍF, um tað kanska fór at gerast ein tendensur at skora so nógv mál, og tað má sigast at so er.
Úrslitið er fýra greiðir sigrar á rað, og ikki kann sigast annað enn, at liðið tykist væl tunað til kappingarendan.
Maskinan er væl smurd, og vit fjepparar fara at gera okkara til, at koyrt verður á hana.
Dómaraseðil FTZ-dysturin H71-Kyndil
Dómaraseðil Hvonn-dysturin H71-Kyndil
Tíanverri var ongin myndatakari í Hoyvíkshøllini leygardagin, og av tí sama hava vit onga mynd frá dystunum hendan dagin.
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
- Tíðindi, mentan og ítróttur
"Afturlitir"
Tak niður
Í morgin hevur Randi Samsonsen sína fyrstu framsýning. Talan er um toy í ymsum skapum og ymsum litum. Harafturat innihdleur framsýningin grafikk, sum er gjørt á Steinprenti. Randi kallar framsýningina "In Search of Lost Colors". Í hetta leggur hon tað, at hon leitar aftur til, tá hon var barn, og roynir at finna útav, hvat tað er fyri litir, sum hava ávirkað hana tá. À henda hátt er framsýningin afturlítandi, og til endamálið hevur Randi fingi loyvi til frá leiðaranum í Steinprenti, Jan Andersson, at umbyggja framsýningarhølið í Steinprenti. Hon hevur bygt upp ein vegg, umframt at hon hevur málað ein annan vegg brúnan. Orsøkin til hetta er, at hon vildi draga brúna litin á parkettgólvinum upp á veggin. Hoyr innslagið her


text:
EM-landsliðið farið av landinum
Kvinnulandsliðið er í dag farið av landinum ávegis til endaumfarið í EM-kappingini fyri smátjóðir í Evropa.
Í nátt verður gist í Keypmannahavn, og árla hósmorgunin verður farið til Luksemborg, har kappingin verður millum Luksemborg, Ísland, Skotland, Kypros og Føroyar. Íalt eru 15 lond í bólkinum.
Fyrsti dystur hjá Føroyum verður fríggjadagin kl. 12.00 føroyska tíð ímóti Kýpros, sum Føroyar taptu 3-1 fyri í kappingini í Føroyum í mai í fjør. Íalt skal føroyska landsliðið leika 4 dystir.
Dystirnir verða stroymdir á:
http://www.rtl.lu/sport/1047909.html
Leikararnir eru:
Amager VK: Sofía Purkhús
Dráttur: Petra Sunadóttir Hansen, Sólgerð Henriksen
Fleyr: Anja Sonnadóttir Danielsen, Anna Sára Leivsdóttir Johansen, Esther Rasmussen, Magnhild Jacobsen, Óluvá Mohr
KÍF: Guðrun Lindenskov Joensen, Eyðrið E. Hansen, Sóley Poulsen
Mjølnir: Ása Fredriksberg
ÍF: Fríðgerð Høgnadóttir Hansen
TB: Inge Marie Rasmussen
Venjarar: Kristian Mikkelsen og Hjalmar Joensen
Fysioterapeutur: Klæmint Isaksen
Liðleiðari: Elisabeth Purkhús


text:
Góðir stuðulsmøguleikar hjá vinnuni í Horizon 2020
Mándagin 9. november vóru tveir almennir kunningarfundir um Horizon 2020, har serfrøðingar úr Brússel greiddu frá um møguleikar hjá føroyskum stovnum og fyritøkum at luttaka í evropeiskum verkætlanum við stuðli frá Horizon 2020.
Fleiri enn 60 fólk nýttu høvi at hoyra Anne Haglund-Morrissey og Anna-Karin Runemo greiða frá. Serligur dentur var á møguleikarnar hjá vinnufyritøkum, tí hesin parturin er nýggjur í mun til undanfarnar granskingarskráir.
Anna-Karin Runemo starvast hjá EASME (Executive Agency for SMEs), sum er skrivstovan, ið tekur sær av umsóknum frá fyritøkum. SME stendur fyri Small and Medium-sized Enterprises.
Fyritøkur hava møguleika at søkja einsamallar í útboði, sum nevnist SME Instrument, og nógv varð gjørt burturúr at greina hendan møguleikan. Søkt kann verða um stuðul til at menna eina framleiðslu, tænastu ella líknandi. Greitt var frá umsóknarumførunum, hvussu viðgerðin gongur fyri seg og hvørjar stuðulsupphæddir talan kann verða um.
Tað er einki mark fyri, hvussu lítil ein fyritøka kann vera. Flestu fyritøkur, sum søkja í hesum útboðunum, eru smáar við færri enn 10 starvsfólkum. Fyritøkan skal kunna vísa á marknaðin, menningarmøguleikar og hava førleikar til at átaka sær uppgávuna. Best er, um framleiðslan er somikið búgvin, at frumsnið fyriliggur.
Eydnast tað at fáa stuðul, sær EASME til, at fyritøkan fær neyðuga ráðgeving um t.d. víðari menning og patent. Tað eru tríggjar fasur, sum søkjast kunnu í. Í fyrstu fasuni verður stuðul á 50.000 evrur latin til neyvari kanning av ætlaðu framleiðsluni fyri at gera hana búna til marknaðin. Í aðru fasuni kann stuðul verða latin í mun til støddina á verkætlanini og fíggjartørvin. Vanligu stuðulsupphæddirnar eru millum 0,5 og 2,5 mill. evrur. Umframt stuðul í teimum fyrstu fasunum, kann verða søkt um lán hjá evropeisku fíggingarstovnunum.
Føroyskar fyritøkur kunnu søkja stuðul á jøvnum føti við fyritøkur í Evropa. Higartil eru tríggjar føroyskar umsóknir skrásettar hjá EASME, harav ein hevur fingið játtað stuðul á 50.000 evrur. Talan er um fyritøkuna Frama, sum arbeiðir við verkætlan, ið skal basa laksalús. Jákup Bech Jensen umboðandi fyritøkuna greiddi á fundinum í Vinnuhúsinum stutt frá um virksemið, hvussu umsóknin varð tilevnað og at teir ætla at søkja í fasu tvey um eitt ár ella so, tá ið komið er á mál við fyrsta partinum av verkætlanini.
Tá ið umsókn verður send til Horizon 2020, verður hon mett av fakfólkum og fær próvtal. Um hon ikki fær nóg høga meting, so verður noktandi svar givið umsøkjaranum. Tá ber til at betra umsóknina og senda hana inn aftur. Í SME Instrument er ikki vanlig umsóknarfreist. Hinvegin eru 4 “cut-off” dagar um árið, tá ið innkomnar umsóknir verða viðgjørdar. Umsóknin hjá Frama varð send inn tvær ferðir.
Umframt framløguna um SME Instrument varð eisini kunnað um skipan, sum kallast Fast Track to Innovation, stytt FTI, um flytførisskipanina Marie Skłodowska-Curie actions, stytt MSCA, og meira alment um Horizon 2020.
Fitt av spurningum vóru á fundunum og ymsir møguleikar umrøddir.
Niðanfyri er atgongd til framløgurnar frá fundunum 9. november.
SME Instrument og Fast Track to Innovation
Marie Skłodowska-Curie Actions
Horizon 2020


text:
Nýggj donsk kanning vísir, at talið av byggi- og anleggsfyritøkum, ið søkja um fígging, er hækkað. Samstundis vísir onnur kanning, at fíggjargeirin ikki lænir meira pening út til hesar fyritøkur.
Danmarks Statistik hevur kannað møguleikarnar hjá smáum og miðalstórum fyritøkum fyri at fáa fígging úr peningastovnunum. Kanningin vísir, at 40% av fyritøkunum hava søkt um fígging í 2009/2010, í mun til 34% í 2007. Ein onnur kanning, ið Tjóðbankin hevur gjørt, vísir tó, at peningastovnarnir ikki hava hug at veita fígging til hesar fyritøkur.
Kanningin hjá Danmarks Statistik vísir týðiliga, at fíggingarmøguleikarnir hjá hesum fyritøkum eru munandi versnaðir. Uppá stutta tíð hava bankarnir broytt mannagongd og latið kassan aftur fyri einum munandi parti av fyritøkunum. Harvið vátta hagtølini frá Danmarks Statistik teir vánaligu fíggingarmøguleikarnar hjá smáum og miðalstórum fyritøkum, sum danska Handverksráðið leingi hevur víst á. Síðsta útlánskanningin hjá Tjóðbankanum vísir eisini, at bankarnir halda fast um tann sera stranga kredittpolitikkin, sigur Jacob Thiel, leiðandi búskaparfrøðingur hjá Handverksráðnum.
Kelda: bygnet.dk


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Bátastevnan 2010
08.02.2010
Leygardagin 15. mai verður árliga Bátastevnan í Vestmanna.
Eins og undanfarnu 8 árini verður aftur í ár skipað fyri Bátastevnu í Vestmanna. Hesuferð verður stevnan hildin leygardagin hin 15. mai. Eyðkenni fyri hesa vælumtóktu stevnuna eru, at her hittast sera nógv fólk at hava tað hugnaligt saman í bátum, húsvognum, á motorsúkklum og á ymiskan annan hátt. Í ár verða umstøðurnar hjá bátum og húsvognum enn betur enn tær hava verið. M.a. verður gjørt meira pláss til hvønn húsvognin, og fleiri bátabrúgvar verða lagdar út. Bøtt verður um umstøðurnar at fáa atgongd til vatn- og elveiting, og saniteru viðurskiftini verða løgd betur til rættis hjá bæði bátum og húsvognum.
Skipað verður fyri ymsum tiltøkum á keiøkinum og í ítróttarhøllini fyri bæði vaksin og børn. Sum vanligt verður suppa v.m. at fáa, tá bátarnar hava lagt at. Teir vælumtóktu bátastevnubúffarnir verða eisini at fáa, umframt ymist annað til matna. Um kvøldið verður skipað fyri stóra Bátastevnudansinum í ítróttarhøllini.
Vestmanna Ítróttarfelag vónar, at tiltakið aftur í ár fær góða undirtøku, og bjóðar hervið øllum áhugaðum vælkomnum á Bátastevnu í Vestmanna leygardagin 15. mai 2010.
Ágóðin av tiltakinum fer til liðugtgerð av kappróðrarneystinum.
Vestmanna Ítróttarfelag
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Betrideildin
Betrideildin er heitið á bestu, føroysku fótbóltsdeildini hjá monnum. Navnið hevur deildin fingið eftir høvuðsstuðulinum, Betri samtakinum. Deildin skiftið navn í januar 2018, áðrenn tað nevndist deildin Effodeildin eftir táverandi høvuðsstuðlinum, orkufelaginum Effo, sum deildin bleiv uppkallað eftir frá februar 2012[1] til januar 2018. Eitt stutt skifti frá januar til 27. februar 2012 hevði besta deildin ongan høvuðsstuðul, ta tíðina var deildin nevnd Meistaradeildin. Árini 2008 - 2011 varð deildin nevnd Vodafonedeildin, uppkallað eftir táverandi høvuðsstuðlinum, Vodafone, ið keypti sær rættindini til deildina í 2008. Frá 2005-2008 var heitið Formuladeildin, uppkallað eftur táverandi høvuðsstuðli formula.fo.
føroyska landskappingin í fótbólti var í 1942. Tað árið var bert ein deild, og varð hon rópt Meistaradeildin. Hetta var eisini heitið á bestu deildini fram til 1975. Frá 1976 var besta deildin rópt 1. deild. Frá 2005 fekk besta deildin navn eftireinum høvuðssponsori.
Innihaldsyvirlit
Heiti á deildum gjøgnum árini[rætta | rætta wikitekst]
- 1942 - 1975 Meistaradeildin
- 1976 - 2004 1. deild
- 2005 - 2008 Formuladeildin
- 2009 - 2011 Vodafondeildin
- 2012 - 2017 Effodeildin
- 2018 - Betrideildin
Gull- og silvurvinnarar[rætta | rætta wikitekst]
1 Í 1944 var eingin kapping vegna bóltatrot.
Flest FM-heiti[rætta | rætta wikitekst]
Kelda:[2]
Keldur[rætta | rætta wikitekst]
- ↑ Portal.fo, Og navnið er: Effo-deildin
- ↑ Gerd Heuser and Hans Schöggl (8 October 2015). "Faeroe Islands - List of Champions". RSSSF. http://www.rsssf.com/tablesf/farchamp.html. Heintað 17 January 2016.
- Grein á Wikipedia "Føroyskir fótbóltsmeistarar"
- Football.fo FSF - Fótbóltsamband Føroya


text:
Eg veit ikki um eg eri livandi ella deyð. Ella eri eg bara føroyingur
3. Februar 2013 - Anny
Eg droymi meg burtur til heitar summardagar, eg klári næstan ikki at bíða til summarfrítíðina. Ongin skúlating, ongin venjing, onki nakað. Max chill. G! atgongumerkið komið í hús, nú koyrir tað. Eg gleði meg sonógv at hoyra Reptile Youth spæla á pallinum, tað verður so feitt. Reptile Youth er ein pop/punk duo frá Danmark. Mads Damsgaars Kristiansen og Esben Valløe stovnaðu bólkin í 2009. Eitt ár seinni vóru teir víðagitnir, eftir teir høvdu verið og spælt í Kina. Nú gleði eg meg, til tað verður mín túrur. Eisini gleði eg meg at sleppa út í heim at síggja nógv nýtt og gott. Summar 2013, kanst tú framskunda teg til 26. april, so vit ikki noyðast at bíða so leingi?
Posted by Fjøllini Dansa at 16:43
Subscribe to: Post Comments (Atom)


text:
Fyri at tryggja at fólk, sum hava áhugað í at flyta til Vágs, fáa so lætta atgongd til bústað sum gjørligt, hevur Vágs kommuna tikið stig til at skipa eitt slag av bústaðarmarknaði – ein bústaðar-bredda – her á heimasíðuni.
Á bústaðar-breddanum kunnu fólk, sum hava bústaðir til leigu ella til sølu í Vágs kommunu, ókeypis vísa á teirra bústað. Eisini verður givið innivist til grundstykkir í Vágs kommunu, sum fólk hava til sølu.
Legg til merkis, at yvirlitið er ikki fullfíggjað, tí talan er um eina tænasta, sum Vágs kommuna bjóðar fólki sjálvboðið at brúka – fólk gera sjálvi av, um tey ynskja teirra hús á hesum yvirlitinum.
Bústaðir til sølu (trýst her)
Bústaðir til leigu (trýst her)
Grundstykkir til sølu (trýst her)


text:
Mugu tryggja hvør hevur ábyrgdina
Politiikarar óttast fyri at almennar verkætlanir verða dýrari enn upprunaliga ætlað.
Tað vísti framsøgukvinnan hjá Javnaðarflokkin, Helena Dam á Neystabø, á í sínari røðu.
-Tað er ikki tí, at eg haldi at broytingar skulu gerast í lógini, men vit mugu tryggja okkum, at vit vita hvør hevur endaligu ábyrgdina av, tí fíggjarliga. Vit hava ringar royndir av, at almennar verkætlanir gerast ov dýrar, segði Helena Dam á Neystabø.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Holgar Jacobsen
Sólin til viða gongur, søkir hav
Heiðafuglur vanur songur, dagur er av
Varðarnir føra okkum, trygt fram á mál
Vit gerast eydnusom og rík í sál
Har liggur gamla bygdin, avtofta er
Ringt var at finna hana, í eygsjón nú er
Varðarnir føra okkum, trygt fram á mál
Vit gerast eydnusom og rík í sál
Slættanes her liggur tú, so rein og føgur tú er
Bøurin grønur, fólk búleikaðust her
Men tíðir broyttust, fólk rýmdu burtur tá
Men enn her liggur tú og boðar frá
Tíðarhvarv er burtur runnið, hesaferð
Talar tú av egnum munni um aðra verð
Varðarnir førdu okkum trygt fram á mál
Vit gjørdust eydnusom og eym í sál


text:
Eg hoyri argumentini, at Ísrael má verja seg, eg hoyri argumentini, at Hamas brúkar børn sum skjøldur. Men eg má siga, um tín fíggindi brúkar børn sum skjøldur, so skalt tú altso lata vera við at skjóta! Serliga skalt tú lata vera við at skjóta tey við rakettum og bumbum!
Tað er ongantíð í ordan at skjóta børn!
Lat meg endurtaka: Tað er ongantíð í ordan at skjóta børn!
Á báðum síðum eru sterkar kreftir, ið ynskja kríggj, á báðum síðum eru fólk, ið tjena uppá kríggj.
Á báðum síðum er góð fólk og ónd fólk. Men tá 239 børn er deyð, so eiga vit at semjast um, at okkurt er heilt galið.
Eg skilji stutt sagt ikki tykkum, ið taka støðu við einum av pørtunum í hesum stríðnum.
Um tú brúkar børn sum skjøldur, so ert tú eitt reyvarhol.
Velur tú at loypa á eitt barnaskjøldur so ert tú eisini eitt reyvarhol.
Her eru talan um tvey stýri, ið áttu at verið sett frá og koyrd í fongsul!
Góðu føroyingar latið vera við at stuðla barnadrápið.
Sambært Ekstra Bladet, so var yngsta offrið 3 mánaðir gamalt, hvussu kann nakar stuðla tí?
166 av børnunum vóru undir 12 ár, eg havi ein son, sum er 12 ár, ein sum 10 ár og ein sum er 6 ár. Eg kann ikki ímynda mær pínuna, ið øll foreldrini og systkini føla um missin. Eg kann satt at siga ikki ímynda mær eina einastu støðu, har eg helt, at tað var ok, at onkur skeyt míni børn. Tí tað er ikki ok, at skjóta børn!
Neyðugt er, at mannarættindadómstólurin traðkar inn og búrar bølmennini í ísraelsku og palestinensku barnamordarastjórnunum innið, og smitar lykilin burt!


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Finnbogi fekk fyrstu grønu gávuna frá Etika
15.05.2010
Matstovan Etika í Havn hevur selt kránavatn á matstovuni, og pengarnir, sum eru komnir inn fyri vatnið, verða lætnir sum ein grøn gáva til onkran, sum arbeiðir fyri umhvørvinum.
Dómsnevndin, sum skuldi velja móttakaran, peikaði á Finnboga Joensen í Vestmanna, sum í nógv ár hevur verið eyðsýndur stríðsmaður fyri grønari samfelag.
Gávan, sum var góðar 33.000 krónur, varð latin Finnboga fríggjakvøldið 14. mai. Annika Olsen, landsstýriskvinna handaði gávuna, og umboð fyri Etika var eisini til staðar.
Soeliðis stendur í tíðindaskrivi frá dómsnevndini/Etika:
"Ein dómsnevnd mannað við umboðum frá Agenda 21 stovuni, Tórshavnar kommunu og Umhvørvisstovuni, hevur havt uppgávuna at velja tann fyrsta at fáa Grønu Gávuna frá Etika.
Vinnarin fær heili 33.088 krónur, sum matstovan Etika hevur savna inn við sølu av føroyskum vatni við japanskum koli. 20 krónur skal ein gjalda fyri eina kannu av kranavatni, sum Tórshavnar kommuna veitir øllum virkjum, borgarum og øðrum. Vatnið, sum hevur ein høga góðsku bæði tá reinleiki og smakkur viðvíkur, hevur givið matstovuni Etika íblástur til at seta á stovn ein umhvørvisgrunn, har allur peningur frá sølu av vatni fer óskerdur í. Á henda hátt vil Etika geva sítt íkast til at bera umhvørvinum og teimum sum í gerandisdegnum gera eitt stórt arbeiði at fáa sett umhvørvi og náttúruna á breddan ein heiður.
Nógvir áhugaverdir kandidatar hava verið umrøddir í dómsnevndini – bæði feløg, stovnar og persónar, sum øll á sín serliga hátt hava uppiborið at fáa eina viðurkenning fyri at gera átøk, broyta mannagongdir, økja um tilvitanina millum børn og vaksin um hvussu týdningarmikið tað er, at vit øll fara væl um okkara náttúru og hennara ríkidømi.
At samanbera hesar kandidatar var ikki ein løtt uppgáva, men samanumtikið var tað ein samd dómsnevnd, sum valdi at taka tann eina kandidatin framum hinar.
Fyrsta Grøna Gávan frá Etika verður givin við fylgjandi grundgevingum:
Týdningurin av at fara væl um nærumhvørvið, at fríðka og rudda, at avmarka orku- og kemikaliinýtslu, at skilja burturkast og ikki minst tann áskoðanin at eisini okkara íkast ger mun, hava verið drívmegin í arbeiðinum hjá vinnarinum.
At hava børnini við, og at læra tey at fara væl um náttúruna. At vísa teimum at til ber at fáa nakað gott burturúr burturkasti.
Ja, enntá at fáa prestar og samkomuleiðarar at umrøða týdningin av at fara væl um okkara umhvørvi er eisini millum mongu átøkini hjá fysta móttakarinum av Grønu Gávuni frá Etika.
Fyrstu Grønu Gávuna frá Etika fær Finnbogi Joensen í Vestmanna. Finnbogi hevur í nógv ár gingið á odda á umhvørvisøkinum. Finnbogi hevur m.a. verið við til at skipa Vestmanna sum grønan skúla, har orkusparing, avmarking av kemikaliinýtslu og skiljing av burturkasti eru náttúrligir partar av gerandisdegnum. Børnini í Vestmanna seta hvør sítt træ niður, og eru børnini eisini við til at lívga um náttúruna og økini kring skúlan.
Ótroyttiliga hevur Finnbogi víst á, hvussu týdningarmikið tað er, at vit øll hugsa globalt, men handla lokalt."
Vestmanna Kommuna ynskir Finnboga Joensen hjartaliga tillukku við uppibornað heiðrinum.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Hjartaliga vælkomin til stuðulskonsertina “ Gloym meg ei” í Reinsarínum næsta sunnudag kl 16. Stuðulskonsertin...
Mikukvøldið 23. mai hevur ungdómskórið Cantus konsert í Auluni í Finsen Cantus er eitt kór...
Fróði Bjarnason er ungur tónleikari og sangskrivari, ið fyri kortum gjørdist vinnari av Stella Polaris/Sement...
Gestur hesa vikuna er Anita & The Altered Funk. Ein funk/pop bólkur ið spælir sjálvgjørdan...
Mikukvøldið 6. juni verður Open Mic/Open Stage í Reinsarínum. Gestur hesa vikuna er Skjót Boðberan,...
Magni Christiansen við bólki í Reinsaríðinum sunnukvøldið 17. juni. Kom og hoyr vælumtóktu løgini “Við...
Multi-talentið Heiðrik fer við føroyska/íslendska bólki sínum á konsertferð í Føroyum í sambandi við nýggju...
Mikukvøldið 9. mai verður Open Mic/Open Stage í Perluni. Gestirnir hesa vikuna eru Sámal Jákup...
Max Gunhamn er ein svenskur singer/songwriter sum hevur búð og framført í Svøríki, Noregi, Íslandi...
Kórið Sólarmagn saman við royndum sangarum úr ymiskum føroyskum kórum fer at hava tvær konsertir...


text:
Dekanur
Dekanurin hevur til uppgávu at stýra deildini. Dekanurin er ovasti myndugleiki og hevur ábyrgd av dagligu leiðsluni.
Dekanurin tekur formligar avgerðir, eitt nú góðkennir skeið, ásetir próvtøkur, góðkennir fíggjarætlan o.s.fr. Hann hevur ábyrgd av tilevningum av námsskipanum á deildunum og av, at útbúgvingar verða avrikaðar eftir galdandi fyriskipanum. Ein partur av hesum er at góðkenna próvdømingarhættir og gera tilmæli um próvdómarar.
Landsstýrið hevur endaligu góðkenningina av próvdómarunum. Próvtøkurnar verða endaliga fastlagdar av dekaninum.
Dekanurin góðkennir niðurstøður, sum lestrarráðið ger um góðskriving.
Dekanurin tryggjar sær at játtanin, ið er latin deildini, verður hildin. Hetta verður gjørt við javnan at viðgera fíggjarstøðuna á deildini.
Útbúgvingarleiðari
Útbúgvingarleiðarin hevur ábyrgdina av, at útbúgvingin fylgir teimum reglum, ið galda fyri Fróðskaparsetur Føroya. Arbeiðsbyrðan fevnir m.a. um at leggja til rættis og reka sjálva útbúgvingina, sum skal samsvara við strategi og mál hjá Fróðskaparsetrinum. Útbúgvingarleiðarin samskiftir við lærarar um skeiðslýsingar og tilrættislegging av undirvísing og próvtøkum, og hann hevur ábyrgdina fyri, at námsskipan og undirvísing verður eftirmett í samsvari við galdandi leiðreglur fyri eftirmeting á Fróðskaparsetrinum.
Útbúgvingarleiðarin leggur til rættis og skipar útbúgvingina soleiðis, at tey mál, ið sett eru fyri innihaldi, læruúrtøkum og góðsku, verða nádd, og hevur tí tætt samstarv við dekanin og lestrarráðið á deildini.


text:
Magnus Dam Jacobsen var føddur og uppvaksin í Havn í 1935. Hann fór 14 ára gamal til skips, seinni fór hann í prentaralæru í Havn og tók sveinaprógv í Danmark. Hann starvaðist sum prentari.
Magnus skrivaði yrkingar, stuttsøgur og skaldsøgur. Hann skrivaði um lívið á landi og á sjógvi, hann lýsti kenslulívið og sambandið millum menniskju, hann skrivaði um samfelagið og tey, ið høvdu ilt við at fóta sær í lívinum. Málsliga legði hann seg eftir at skriva so nær talumálinum, sum til bar.
Hann var føddur í Havn í 1935. Fjúrtan ára gamal fór hann til skips, seinni fór hann í prentaralæru í Havn og tók sveinaprógv í Danmark.
Aftan á lokna útbúgving arbeiddi hann á ymsum prentsmiðjum í Havn, í Klaksvík og Gøtu. Sum fakmaður var hann tikin úr leikum, og bøkurnar, hann sjálvur legði til rættis, eru framúrskarandi prentlistaverk.
Í 1970 flutti hann til Keypmannahavnar. Fyrstu árini fekst hann við skiftandi arbeiði, seinnu árini, til hann doyði í 1978, virkaði hann, sum hann sjálvur tók til »sum rithøvundur, yrkjari, útgevari, prentlistarligur tilrættuleggjari, reklamumaður og forrætningsmaður«
Fyrst í sjeytiárunum komu javnan í »Dimmalætting« og útisetablaðið »Oyggjaskeggja« »Brot úr dagbók«, sum Magnus hevði skrivað. Her tók hann við sínum lætta penni upp til viðgerðar mál, ið uppi vóru í tíðini, og mál, ið altíð hava almennan áhuga, stundum kátur, at kalla barnsliga fegin, stundum illur og revsandi.
Í 1975 gav hann út »17 yrkingar« við frálíka vøkrum náttúrumyndum, sprotnar bæði úr føroyskum og donskum umhvørvi, men høvuðsstrongurin í savninum tónar um einsemiskenslu, avvíkjaran í nýmótans samfelagnum:
»Vit hittast, sum skip á nátt,
heilsast,
og sigla so undan aftur móti blánandi
fjøllum« (»Farvæl«), brot
Árið eftir, í 1976, greiddi Magnus til prentingar nakrar av yrkingum faðirsins, Jens Dam Jacobsens; savnið fekk heitið »Vaknaður vársins songur«.
Sama ár kom út »Í Grønlandi við Kongshavn«. Bókin er skrivað í dagbókastíli um ein Grønlandstúr við skonnartini »Kongshavn« í 1965, fyrsta brotið er dagfest 8. juni, seinasta 12. november.
Dagliga tilveran umborð er beinagrindin í bókini, men hon er meir enn vanlig dagbók, hon er ein samanrenning av frásøgn, hugleiðingum og *ritroyndarkendum brotum, har høvundurin leggur fyri føtur lesarans egna lív sítt, upplivingar, støðutakanir, hugsanir og dreymar. Her er greitt frá so reiðiliga og óinnballað, at úrslitið illa fær verið annað enn hugvekjandi frásøgn eftir høvund, ið í øðrum sambandi lýsir lívsleið sína soleiðis:
»Í dag dugi eg at síggja, at eg havi fingið tað eg ynskti: Eitt ríkt og skiftandi lív. Himmal sum helviti«.
Í 1977 kom einasta skaldsøguroynd Magnusar, »Skitsur - býurin og stórbýurin«. Hendingarnar, sagt verður frá, fara fram í stórbýnum, Keypmannahavn, meðan býurin, Tórshavn, livir í hugaheiminum á ávísum persónum. Vit fylgja í bókini teimum trimum brøðrunum Johnny, Harry, og Tonni, sum hvør umboðar sítt lyndiseyðkenni, og teimum fólkunum, ið teir hitta á lívsleiðini. Hetta er eitt hart, í mangar mátar eirindaleyst umhvørvi, sagt verður frá, við gleðigentum, drankarum, hálvum og heilum brotsmonnum.
Sum skaldsøga er hetta, sum heitið sigur, ein skitsa, kanska nakað leys í bygging, men spennandi og hugvekjandi at lesa, tí sum høvundurin sjálvur hevur sagt, er hon »sprottin beinleiðis úr tí feska, brúsandi lívinum. Hon er um teg og meg. Um fortíð, nútíð og framtíð«.
Málsliga gekk Magnus í øllum skaldskapi sínum sínar egnu leiðir; so væl tað bar honum til, legði hann skriftmál sítt nær at talaðum máli.
Hann doyði í 1978.
Úr: Árni Dahl: Bókmentasøga I-III. Fannir. 1980-83.


text:
Títlingur er ein av okkara bestu sangfuglum. Hann flýgur flákrandi, onkuntíð beint upp í loft og fer so sveimandi og látandi niður aftur.
Reiðrið hjá títlingi er sum ein snotulig kurv, sum er væl fjald undir eini túgvu ella gróðri. Bæði bøgan og steggin bøla eggjunum í 13 dagar.
Tá ið ungarnir eru floygdir 10-14 dagar seinni, heldur títlingur mest til niðri í fjøruni ella í mýrilendi, har nógv føði er at finna. Hann etur skordýr og onnur smádýr.
Títlingur er flytifuglur og heldur til í Suðurevropa og Afrika um veturin.
Hann kemur til Føroya fyrst í apríl. Tíðliga um heystið – í september – rýma títlingarnir aftur til tey heitu londini.
Títlingur
- Longd: 16 cm
- Vekt: 17 g
- Flog: 22-25 cm
- Egg: 5-6


text:
Aquaculture europe 2009
Í døgunum 14. til 17. august verður altjóða aliráðstevnan Aquaculture Europe 2009 hildin í Tróndheimi. Aquaculture Europe 2009 verður fyriskipað av europeiska alisamtakinum, European Aquaculture Society.
Gransking og vitan hevur havt ein týðandi leiklut í menningini av alivinnuni tey seinastu mongu árini. Europeiska granskingin hevur m.a. snúð seg um at menna aling innan nýggj sløg av havdjórum, spurningur um fóður og fóðring, og hvussu sleppast kann undan sjúkum. Alivinnan mennist alsamt og vil framtíðar gransking innan aling standa fyri nýggjum avbjóðingum. Núverandi tøknin hevur møguliga rokkið sínum menningarmøguleikum, og krevja tí at brotið verður burturúr nýggjum.
Á ráðstevnuni verða hesar avbjóðingar tiknar upp til viðgerðar eins og tey nýggjastu granskingarátøkini verða sett á breddan.
Les meir her.